Bibixonim madrasasi va maqbarasi\nIV "Sharq taronalari" XMF 2003- yil\nVI "Sharq taronalari" XMF 2007- yil\nVII "Sharq taronalari" XMF 2009- yil\nIshtirokchilar festival haqida\nХайр Самарқанд, яна кўришгунча!..\n31.08.2015“Шарқ тароналари” Х халқаро мусиқа фестивалининг тантанали ёпилиш маросими.\nЖАҲОНГА ЁЙИЛГАН “ШАРҚ ТАРОНАЛАРИ”\n30.08.2015Беш кун давомида дунёнинг энг кучли санъаткорларини ўзида жамлаган “Шарқ тароналари” халқаро мусиқа фестивали якунига етди. БУНДАЙ МУҲИТДА ИЛК МАРТА КУЙЛАЯПМАН\n30.08.2015Биржан БАЗИЛЖОНОВ, мусиқачи, (Қозоғистон): — Самарқандга биринчи марта келдим. Аввалари мен уни фақат телевизорда кўрганман. Шаҳрингиз ҳақида етарлича маълумотга эгаман деб ўйлардим, лекин келиб билдимки, Самарқанд телевизорда кўрганимдан анча гўзал экан. “ШАРҚ ТАРОНАЛАРИ”ДА ҚАТНАШАЁТГАНИМДАН БАХТИЁРМАН\n30.08.2015Волкер НЕЕФ, “Berliner Blatt” газетаси бош муҳаррири (Германия): - “Шарқ тароналари” Х Халқаро мусиқа фестивали очилиш маросимини Регистон майдонида туриб кузатиб бордим. “Самарқанд юрагимизда қолади”\n30.08.201528 август куни Самарқандда “Шарқ тароналари” Х халқаро мусиқа фестивалининг очилиш маросими бўлиб ўтди. Биз фестиваль иштирокчилари билан шу ҳақда суҳбатлашдик.\n“ШАРҚ ТАРОНАЛАРИ” халқаро мусиқа фестивалида\nиштирок этиш тартиби\n25-30 Август, 2017\nФестивалнинг асосий мақсад ва вазифалари\n-миллий мусиқа санъатининг илғор ютуқларини кенг оммалаштириш;\n-халқ анъаналарини сақлаш ва ривожлантириш;\n-ёш авлодда гўзалликка интилиш ҳиссини тарбиялаш;\n-халқаро ижодий ҳамкорликни янада кенгайтириш, тинчлик, дўстлик ва ҳамжиҳатлик ғояларини тараннум қилиш;\n-ўзаро маданий-маънавий ҳамкорликни янада мустаҳкамлаш.\nСамарқанд вилояти ҳокимлиги;\nЎзбекистон Миллий телерадиокомпанияси;\nЎзбекистон Бастакорлар уюшмаси.\n-“Энг яхши миллий қўшиқ ва чолғу мусиқаси ижроси” танлови;\n-Илмий – назарий конференция;\n-Самарқанд шаҳридаги боғ, театр ва бошқа концерт саҳналарида чиқишлар;\n-Фестивалнинг якуний Гала – концерти.\nФестиваль танловида ҳар бир давлатдан якка ижрочи ёки ижодий гуруҳ иштирок этиши мумкин. Ижодий гуруҳ аъзоларининг сони 6 кишидан ошмаслиги лозим. Иштирокчиларнинг Ўзбекистонда бўлиши билан боғлиқ барча харажатларини (меҳмонхона, овқатланиш, транспорт) Фестиваль ташкилий қўмитаси ўз зиммасига олади. Меҳмонхонадан икки ўринли хоналар тақдим қилинади (бир ўринли хонада туриш истагини билдирган иштирокчи ўз ҳисобидан қўшимча тўловни амалга ошириши талаб этилади).\nФестивалда ўз ҳисобидан қатнашиш истагида бўлган номзодлар ҳам иштирок этишлари мумкин.\n“Энг яхши миллий қўшиқ ва чолғу мусиқаси ижроси” танлови\nТанловда профессионал ва ҳаваскор ижодий жамоалар ҳамда яккахон хонанда ва созандалар иштирок этишлари мумкин.\nИжро этиладиган асарлар қуйидаги йўналишлардан бирини ўз ичига олиши лозим:\n-Халқ мусиқа ижодиёти (қўшиқ ёки куй);\n-Анъанавий мумтоз мусиқа;\n-Замонавий миллий ашула ва чолғу мусиқаси;\nИжро дастурининг умумий давомийлиги 15 дақиқадан ошмаслиги лозим.\nФестивалда иштирок этиш истагида бўлган жамоалар қуйидаги ҳужжат ва маълумотларни Фестиваль ташкилий қўмитасига 2017 йил 1 апрелига қадар электрон шаклда info@sharqtaronalari.uz манзилига жўнатилишлари лозим:\n-Фестиваль иштирокчисининг тўлдирилган анкетаси (анкета WORD шаклда anketa-2017_ru);\n-видео ва аудио материаллар;\n-жамоа ёки яккахон ижрочи тўғрисида маълумот (300 сўздан ошмаслиги лозим);\n-жамоа ёки якка ижрочининг фото-суратлари (босма нашрлар учун);\nСаралаш комиссиясининг хулосаси 2017 йилнинг 15 апрелига қадар иштирокчиларга маълум қилинади.\nТаклиф этиладиган иштирокчилар ўзлари билан ўлчами 2м х 1м бўлган Давлат байроғини олиб келишлари лозим.\nТанловни баҳолаш учун халқаро ҳайъат шакллантирилади. Ёрқин миллий хусусиятлар, мазмундорлик, юксак ижро маҳорати ва саҳна маданияти асосий мезони ҳисобланади.\nТашкилий қўмита ҳайъат аъзоларининг баҳо қўйиши ва мукофотлар тайинлаши бўйича жавобгарликни ўз зиммасига олмайди.\nТанлов ғолиблари учун Фестиваль ташкилий қўмитаси томонидан қуйидаги мукофотлар таъсис этилган:\nГран-При – 10.000 минг АҚШ доллари;\n1 - мукофот (2 та) ҳар бири 7.000 АҚШ долларидан;\n2 - мукофот (2 та) ҳар бири 5.000 АҚШ долларидан;\n3 - мукофот (2 та) ҳар бири 3.000 АҚШ долларидан.\nИжодий уюшмалар, жамғармалар, халқаро ва бошқа ташкилотлар махсус мукофотларини таъсис қилишлари мумкин.\nТанловнинг ҳар бир иштирокчисига махсус дипломлар топширилади.\nФестиваль қатнашчиларининг ижроларини эфирга узатиш ҳамда бошқа ташкилотларга трансляция қилиши учун рухсатнома бериш эксклюзив ҳуқуқи;\nФестиваль тадбирларини ўтказиш ва унинг якуни давомида тайёрланган барча турдаги аудио, видео, босма ва бошқа хилдаги маҳсулотларни (фестиваль иштирокчилари ва меҳмонларига гонорар тўламаган ҳолда) ишлаб чиқариш ва тарқатиш эксклюзив ҳуқуқи;\nФестивал ташкилий қўмитаси манзилига танлов номзодлари томонидан юбориладиган материаллардан реклама мақсадида фойдаланиш эксклюзив ҳуқуқи;\n4. Фестивалнинг ҳар бир иштирокчиси ўз тиббий суғуртасига эга бўлиши лозим;\nФестиваль доирасида "Шарқ халқлари мусиқа маданиятида миллий анъаналарнинг шаклланиши ва ривожланиши" мавзусида илмий-назарий конференция ўтказилади.\nКонференцияда сўзга чиқувчилар маърузалар матнини ёки батафсил тезисларни (тезис 300 сўздан кам бўлмаган ҳажмда) Фестивал ташкилий қўмитасига олдиндан тақдим қиладилар. Конференцияда иштирок этиш учун материаллар 2017 йилнинг 20 апрелга қадар фестивал ташкилий қўмитасининг электрон манзилига conference@sharqtaronalari.uz юборишлари лозим.\nИлмий-назарий конференцияда иштирок этиш бўйича комиссия хулосаси 2017 йил 5 майига қадар маълум қилинади.\nКонференциянинг ишчи тиллари: ўзбек, инглиз ва рус.\nФестиваль ташкилий қўмитасининг манзили:\nЎзбекистон Республикаси, Тошкент шаҳри, 100022, Яккасарой тумани, Тошбулоқ кўчаси, 8-АБ уй.\n“Шарқ тароналари” халқаро мусиқа фестивали ташкилий қўмитаси\nТел.: (998 71) 2506133, (998 95) 1442545


29.01.2020 11:35 0 2341\nКўп эмас, икки кун аввал сайтимизда «Қадр ва кадр. Ёки вазирлик «парол»ни тушунмабдими?» сарлавҳали мақола эълон қилинганди. Бир кунда шу мақолага муносабат билдирилсами?! Бундай тезкор муносабат олқишга лойиқ — агар мавжуд тартиб-таомилга риоя қилинганда! Муносабат билдиришда тартибга риоя қилинмаслик эса ёш болаларнинг беркинмачоқ ўйинини эслатади, холос.\nҲолатни очиқласак: «Қадр ва кадр. Ёки вазирлик «парол»ни тушунмабдими?» мақоласида Хоразмнинг Янгиариқ тумани халқ таълими бўлимида кадрларни жой-жойига қўйиш масаласи қаламга олиниб, бу жараёнда тасаввурга сиғмас «ўйинлар» аниқ мисол билан ёритилганди. Яъниким, тизимдаги ислоҳотлар баҳонасида ўн йилдан кўп тажрибага эга педогог-психолог Гулруҳ Ибрагимова ХТБ методист-дефектолог лавозимидан бўшатилиб (тўғрироғи, қисқартирилиб), ўрнига асли мутахассислиги кимё-технология муҳандиси бўлган ва 4 ойлик ўқув курсида (?!) ўқиб, психолог сертификатини олган шахс тайинлангани қайд этилганди. Ваҳоланки, Халқ таълими вазирлигига кўра, (вазирликнинг 2019 йилнинг 1 ноябрдаги 06-06/1-3117 сонли хатини эсланг!) ушбу лавозимга 5 йилдан кам бўлмаган иш стажига эга соф педогог психолог тайинланиши мақсадга мувофиқ эди!\nТаълим тизими бугун жамиятнинг энг орғиқли нуқтаси экани маълум. Малакали кадрларга бўлган эҳтиёж тизимида ҳар қачонгидан зиёдаки, шунга қарамай Хоразмда тажрибали мутахассис «қисқартирилиб», ўрнига номутахассис (ўқув курси сертификатининг қуввати дипломга билан баробар эмас-да!) тайинланиши соғлом ақлга тўғри келавермайди. Бундан наинки муайян шахслар, балки бутун тизимга зарар етишини англаш учун катта ақл шарт эмас. Қолаверса, айни жараёнда мутахассис (Г.Ибрагимова)нинг меҳнатга оид ҳуқуқи ҳам бузилганини таъкидлаш ҳам ортиқчалик қилмайди. Қонунга (Меҳнат кодекси) кўра, қарамоғида икки ва ундан ортиқ нафар киши бўлган ва оиласида ундан ортиқ иш ҳақи олувчи шахслар бўлмаган ходимга афзаллик берилиши аниқ-тиниқ кўрсатиб қўйилган. Г.Ибрагимованинг қарамоғида тўрт нафар вояга етмаган фарзанди бор...\nҚисқаси, мазкур мақолага Хоразам вилоят халқ таълими бўлими «раддия» берибди денг. Қизиғики, эътироз бизга тўғридан тўғри билдирилгани йўқ. Сарлавҳасигина «раддия» бўлган матн Хорзам вилоят халқ таълими бошқармасининг «Телеграм» ижтимоий тармоғидаги ўз каналида эълон қилинибди.\n«Раддия»да мақолада кўндаланг қўйилган бирорта саволга жавоб йўқ, жайдари тилда айтсак, «арава қуруқ олиб қочилган», холос.\nБу нима, «Xabar.uz»дан мушт еган жойига ўз ахборот ресурси орқали «шўрпахта» қўйишми? Ёки вазиятдан чиқиши учун ўйналаётган «беркинмачоқ»ми бу? Йўқса, нега «раддия» тўғридан тўғри «Xabar.uz»га тақдим этилмай, бошқарманинг «Телеграм»даги каналида эълон қилинди? Тартибга кўра, эътирозлар мақола чиққан ОАВга тақдим этилиши, агар (ОАВ) «раддия»ни чоп этишдан бош тортса, судга мурожаат қилинмайдими?\n«Раддия»да ёзилади: «... сўнгги йилларда барча соҳаларда бўлгани каби таълим соҳасида ҳам бир қатор ислоҳотлар ўтказилиб, ижобий ўзгаришлар амалга оширилмоқда». Қўшиламиз. Фақат оғриқлиси шундаки, тизимда кадр танлашда унинг салоҳиятига эмас, бошқа омилларига эътибор қаратилаверар экан, ислоҳотларга тушов тушаверади...\nхалқ таълими хоразм раддия\nҲодиса Кеча, 15:46


Чегарани бузиб ўтган гуруҳ раҳбари қамалди, икки киши Ёшлар иттифоқи кафиллигида суд залидан озод қилинди – Газета.uz\nЧегарани бузиб ўтган гуруҳ раҳбари қамалди, икки киши Ёшлар иттифоқи кафиллигида суд залидан озод қилинди\n450 блок «PallMall» сигареталарини Туркманистонга олиб ўтиб, 13 минг долларга сотган гуруҳ аъзолари Ўзбекистонга қайтишда қўлга олинди.\n24 июл 2018, 12:32 Жамият\nБу воқеа ўтган йилнинг 6 декабридан 7 декабрига ўтар кечаси Қорақум бағрини кесиб ўтувчи ўзбек-туркман чегарасида юз берди. Хива туманида ўз оиласига қарашли фермер хўжалигини бошқараётган Собиржон Аллаберганов ўша тунда фермер хўжалигида ёлланма ишчи бўлиб ишловчи Одамбой Искандаров ва Қўшкўпир туманида истиқомат қилувчи таниши Қудрат Матназаров билан ўзаро жиноий тил бириктириб, хуфёна равишда Ўзбекистон — Туркманистон чегараси томон йўл олишди. Бу ҳақда жиноят ишлари бўйича Хива туман суди раиси Муроджон Ҳасанов «Газета.uz"га маълум қилди.\nҲамроҳлар бир неча қопга жойланган «PallMall» сигареталари ҳамда енгил резина қайиғини Собиржоннинг «Ласетти» русумли автоуловига жойлаган ҳолда етиб келишди. Улар резина қайиқда кўлнинг нариги соҳилига сузиб ўтгач, бироз юриб, саҳро этакларини ёқалаб оқувчи катта каналга етишди. Уни ҳам кечиб ўтгач, сарҳад бўйлаб тортилган сим тўсиқлар пайдо бўлди. Ҳамтовоқлар сим тўсиқлар остини ковлаб, нариги томонга ўтиб олишди. Учовлон чегарабузарлар қўшни давлат ҳудуди бўйлаб яна бироз юргач, катта йўл бўйида уларни кутаётган Мансур билан кўришдилар. Мансур 3 қопга жойланган 450 блок «PaIIMaII» сигареталарини йўл устидаёқ 13 минг АҚШ доллари эвазига сотиб олди.\nЎзаро келишувга мувофиқ Мансур келтирилган тамаки маҳсулоти учун 8 900 АҚШ долларини Собиржонга нақд санаб берди. Қолган 4 100 доллар пулни эса, бир пайтлар кўрсатилган «холис хизмат» эвазига топширди. Собиржон эса ҳамтовоқларининг ҳар бирини 200 АҚШ доллари билан сийлади.\nХайр-маъзурдан сўнг ҳар ким ўз йўлига равона бўлди. Аммо Собиржон ва шериклари ортга қайтаётиб, чегарачиларни чалғитиб кетишолмади. Натижада жиноий қилмиш устида қўлга тушишди.\nТергов асносида С. Аллаберганов, О. Искандаров, Қ. Матназаров Жиноят кодексининг божхона тўғрисидаги қонунларни бузишга оид 182-моддаси: чегарани бузиб ўтиш, яъни божхона хизмати розилигини олмасдан туриб, кўп миқдорда товар ёки бошқа қимматликларни божхона чегарасидан очиқдан-очиқ ўтказиш билан изоҳланувчи 2-қисми «б» банди, тамаки маҳсулотини кўп миқдорда бир гуруҳ шахслар томонидан қонунга хилоф равишда ишлаб чиқариш ёки муомалага киритишга доир 186−1-моддаси 2-қисми «а», «б» бандлари, чет элга чиқиш ёки Ўзбекистон Республикасига кириш қоидаларини бузишга тааллуқли 223-моддаси 2-қисми «б», «в» бандлари бўйича айбланган. Иш тергов якунида жиноят ишлари бўйича Хива туман судига ўтказилди. Суд қўйилган ҳар бир айб ва уни содир этган шахсларнинг қилмишини умумлаштирган тарзда эмас, балки алоҳида равишда кўриб чиқди.\nКези келганда шуни таъкидлаш лозимки, Жиноят кодексининг судланувчиларга нисбатан қўлланилган 182-моддаси 2-қисми «б» банди айбланувчини энг кам иш ҳақининг уч юздан олти юз бараваригача миқдордаги жаримага тортиш ёки уч йилгача ахлоқ тузатиш ишларига жалб этиш ёхуд беш йилдан саккиз йилгача озодликдан маҳрум қилишни кўзда тутади ва жазонинг ушбу тури божхона назоратини четлаб ёки божхона назоратидан яшириб ёхуд божхона ҳужжатлари ёки воситаларига ўхшатиб ясалган ҳужжатлардан алдаш йўли билан фойдаланган ҳолда ёки декларациясиз ёхуд бошқа номга ёзилган декларациядан фойдаланиб, товар ёки бошқа қимматликларни кўп миқдорда Ўзбекистон Республикасининг божхона чегарасидан ўтказиш, шундай ҳаракат учун маъмурий жазо қўлланилганидан сўнг содир этилган қилмишларга нисбатан қўлланилади. Эътиборли жиҳати, суд жараёнида айбланувчилар ушбу оғир жазодан халос қилиндилар. Бунга судланувчиларнинг айблари мазкур кодексда ифодасини топган ҳолатларга мос тушмаслиги сабаб бўлди.\nБинобарин, Олий суд Пленумининг 2016 йил 29 июлдаги «Божхона тўғрисидаги қонунчиликни бузиш ва контрабандага оид ишлар бўйича суд амалиёти тўғрисида"ги қарорига кўра, агар жиноят божхона чегарасини бузиб ўтиш йўли билан содир этилган бўлса, шахснинг ҳаракати Жиноят кодексининг 182-моддаси 2-қисми «б» банди бўйича малакаланиши лозим.\nБунда чегарани бузиб ўтиш деганда, божхона масканига ҳужум қилиш, божхона органларининг қонуний фаолиятига бошқача тарзда фаол қаршилик кўрсатиш, божхона хизмати техник воситаларига шикаст етказиш ёки уларни ишдан чиқариш ва ўзгача ҳаракатлар йўли билан божхона чегарасини кесиб ўтишда ифодасини топган ҳолатлар назарда тутилмоғи даркор.\nАйбланувчиларнинг қилмиши айнан шу каби ҳаракатлар бўйича малакалангани ҳақиқатда рўй берган воқеаларга мос келмайди. Суд тергов органининг «очиқдан-очиқ олиб ўтиш"га доир айбини ҳам эътироф этмади.\nНегаки, божхона хизмати ходимлари судланувчилар товарларни олиб ўтишаётганидан хабардор бўлмаган, башарти, бундан хабар топишганида ҳам, айбланувчилар божхона ходимларининг бундан воқифлигини билмаганлар. Судда тамаки маҳсулотлари олиб ўтилаётганлигидан аввал ҳеч ким, жумладан, чегарачилар ҳам хабар топмагани рўй-рост маълум бўлди. Буни чегара хизмати ходимлари ҳам тан олдилар. Бундай ҳолатда судланувчиларни божхона хизмати розилигини олмай туриб, товар ёки бошқа қимматликларни очиқдан-очиқ олиб ўтишда айблаш тўғри бўлмайди. Суд ишдаги бундай мавҳумликни бартараф этди. Жиноят кодексининг қайд этилган 182-моддаси 2-қисми «б» бандини айбланувчилар зиммасидан соқит қилди. Шунингдек, судда чегарадан олиб ўтилган тамаки маҳсулотининг қиймати ҳақидаги баҳсталаб масала ҳам ўзининг қонуний ечимини топди. Шу ўринда Жиноят кодексининг 182-моддасига кўра, судланувчилар гарданига товар ёки қимматликларни кўп миқдорда олиб ўтганлик айби юклатилганини алоҳида шарҳлаш зарур.\nМасаланинг бу жиҳати назарда тутилса, кўп миқдор ушбу кодекснинг 8-бўлимида белгиланган қоидага мувофиқ энг кам иш ҳақининг 300 бараваридан 500 бараваригача бўлган қийматни ташкил этиши лозим.\nСудланувчилар томонидан қонунга хилоф тарзда олиб ўтилган тамаки маҳсулотининг жами қиймати эса, суд эътироф этганидек, 20,2 миллион сўмдан иборат ва у энг кам ойлик иш ҳақининг 300 бараваридан кам миқдорни ташкил қилади. Бундай вазиятда жиноий жавобгарликка тортилаётганларни кўп миқдордаги товарни божхона назоратини четлаб ёки яшириб ўтказишда айблаб бўлмайди.\nШу боис, суд кўп миқдордаги қимматликларни олиб ўтиш бўйича судланувчилар зиммасига юклатилган айбни олиб ташлади ҳамда ушбу айб эпизоди бўйича эътиборни Маъмурий жавобгарлик тўғрисидаги кодекснинг 227−21 ва 227−22-моддаларига қаратди.\nУнда баён этилишича, шахс маъмурий жазо қўлланилганидан сўнг бир йил давомида яна айнан шундай ҳуқуқбузарликни кўп миқдорда содир қилсагина, жиноий жавобгарлик келиб чиқади. Туман суди ушбу ҳолатни охиригача ва узил-кесил аниқлаш учун вилоят Божхона бошқармасига мурожаат қилиб, кейинги бир йил ичида айбланувчилар томонидан айнан шундай ҳаракат содир қилинган ёки қилинмагани ҳақида маълумот беришни сўради. Пировардида бундай қилмиш судланувчилар томонидан муқаддам содир этилмагани маълум бўлди.\nАйни пайтда суд томонидан сарҳадни бузиш йўли билан олиб ўтилган товарнинг қиймати ва унга бўлган муносабат ҳақидаги масалага ҳам аниқлик киритилди. Рухсатсиз олиб ўтилган товарнинг умумий қиймати энг кам ойлик иш ҳақининг 100 дан 300 бараваригача экани, қонун уни анча миқдор сифатида эътироф этиши алоҳида таъкидланди. Шуни ҳам эслатиш зарурки, рухсатсиз олиб ўтилган товарларнинг анча миқдори, қонунга кўра, жиноий қилмиш эмас, балки маъмурий ҳуқуқбузарлик сифатида малакаланади. Суд ана шу қоидадан келиб чиқиб, С. Аллаберганов, О. Искандаров, Қ. Матназаровларга нисбатан тергов органи томонидан Жиноят кодексининг 182-моддаси 2-қисми «б» банди бўйича қўйилган айбни чиқариб ташлаган ҳолда, ишнинг шу қисмини алоҳида равишда ажратиб олди ва уни Маъмурий жавобгарлик тўғрисидаги кодекснинг 227−21-моддаси 1-қисмида назарда тутилган ҳуқуқбузарлик аломатлари мавжудлиги боис, Маъмурий ишлар бўйича туман судига жўнатди. Шу тариқа жиноий жазо ўрнини маъмурий жавобгарлик чораси эгаллади.\nСуд айни пайтда Жиноят кодексининг 186−1-моддаси 2-қисми ва 223-моддаси 2-қисми бўйича тергов органи тарафидан эълон қилинган айб қонун талабига мос эканлигини эътироф этди. Бироқ жазо тайинлаш чоғи айбланувчиларнинг шахси, жамиятда тутган ўрни, маънавий-ахлоқий қиёфаси, айбни енгиллаштирувчи ва оғирлаштирувчи жиҳатларни алоҳида-алоҳида кўриб чиқди. Улар зиммасига юклатилган айб бир хил — Жиноят кодексининг 186−1 ва 223-моддалари 2-қисмига мувофиқ бўлса-да, тайинланган жазо турлича бўлиб чиқди. Суд, хусусан, С. Аллабергановни рўй берган қилмишнинг ташкилотчиси ва раҳнамоси деб топди. Шу билан бирга, ҳали ёш эса-да (1995 йили туғилган), бу каби жиноий ҳаракатларга аввал ҳам бош қўшгани, шу пайтгача ҳам судланиб, жазога рўпара келгани, ўзига нисбатан муайян ҳуқуқдан маҳрум қилиш бўйича суд томонидан белгиланган муддатни тўла ўтамай туриб, яна жиноий қилмишга қўл урганини назарда тутди. Айбланувчининг зиммасига муайян ҳуқуқдан маҳрум этиш бўйича аввал ўтолмай қолган 2 йилу 4 ойлик жазони қўшган ҳолда ўташ мажбурияти юклатилди ва узил-кесил 5 йилу 1 ой муддатга озодликдан маҳрум этилди.\nЖиноий гуруҳнинг қолган икки аъзоси: О. Искандаров ва Қ. Матназаровни бу каби оғир қилмишларни амалга оширганликда айблаб бўлмайди. Улар гуруҳ бошлиғи С. Аллабергановнинг хоҳиши асосида иш кўришган. Лекин бу қилмишга кўр-кўрона эмас, балки жиддий қонунбузарлик эканлигини билган, англаган, оқибатини ҳис этган ҳолда муайян хизмат ҳақи эвазига қўл уришган. Суд буни инобатга олди. Айни пайтда судланувчиларнинг гуруҳдаги ўрни ва ролини, оилавий аҳволини, жиноятга муқаддам қўл урмагани, айбига иқрорлиги, қилмишидан пушаймонлигини ҳам назарда тутди. Ишни кўриб чиқиш жараёнида Ёшлар иттифоқининг Хива ва Қўшкўпир туман кенгашлари Қ. Матназаров ҳамда О. Искандаровнинг ҳаракатини ўз назоратига олиш, уларни тарбиялаш мажбуриятини зиммага олиб, судга кафолат хати билан мурожаат қилди.\nСуд Ёшлар иттифоқининг ушбу таклифини маъқуллади, яъни ҳар икки айбланувчини муайян муддатга озодликни чеклаш жазосига ҳукм қилди.\nНатижада жиноий қилмиш чоғи қўлга олиниб, шу пайтгача ҳибсда сақланган икковлон суд залидан озодликка чиқарилди.


Ҳасан Қудратуллаев. Бобур ва мўғул қавмлари - www.ziyouz.uz\nБош саҳифа Илм ва фанАдабиётҲасан Қудратуллаев. Бобур ва мўғул қавмлари\nОлимлар орасида Заҳириддин Муҳаммад Бобурнинг она томонидан мўғул қавмига мансублиги тўғрисида турли-туман фикр-мулоҳазалар мавжуд. Ҳатто Бобурийларнинг Ҳиндистондаги ҳукумронлик даври ғарбда “Буюк мўғуллар империяси” (“Империя великих монголов”) деб аталиши бунга ёрқин мисол. Кейинги пайтда “бобурийлар сулоласи” атамаси илмий муомалага киритилганига қарамай, баъзи тадқиқотларда ҳамон “буюк мўғуллар” ифодаси ишлатиб келинмоқда. Шунинг учун бу борада айрим аниқликлар киритишга эҳтиёж бор.\nЗаҳириддин Бобур ўзининг “Бобурнома” асарида отаси Умар Шайх ҳақида маълумот берар экан, она авлоди томонидан мўғулларга мансублигини алоҳида таъкидлаган. У “Умар Шайх хотинлари” рукни остида ёзади: “Қутлуғ Нигорхоним эди, Юнусхоннинг иккинчи қизи, Султон Маҳмудхон, Султон Аҳмадхоннинг эгачиси эди. Юнусхон Чингизхоннинг иккинчи ўғли Чиғатойхоннинг наслидиндур”. Кўрганимиздек, Бобур Қутлуғ Нигорхонимнинг тўнғич ўғли ёки Чингизхоннинг ҳам набираси ҳисобланган.\nЗаҳириддин Бобур ота томонидан темурийлар хонадонига мансублиги аниқ. У отаси Умар Шайх авлоди ҳақида ёзади: “Султон Абусаид Мирзонинг тўртунчи ўғли эди… Султон Абусаид мирзо Султон Муҳаммад мирзонинг ўғли эди. Султон Муҳаммад мирзо Мироншоҳ мирзонинг ўғли эди. Мироншоҳ мирзо Темурбекнинг учинчи ўғли эди”.\nЗаҳириддин Бобур ўз қўл остидаги кишиларга миллати, қавми ва элатидан қатъи назар, одамга пок инсоний хислати, садоқати ва салтанатни асрашдаги фидойилигига қараб муносабатда бўлар эди. “Бобурнома”да муаллиф бирон шахснинг қайси миллат ёки элатга мансублиги ҳақида сўзлар экан, энг аввало, унинг инсоний фазилатларига эътиборни қаратади. Шу жиҳатдан, унинг мўғул бек ва аскарларига, уларнинг муҳораба майдонидаги сифат ва камчиликларига берган баҳоси муҳим.\nЗаҳириддин Бобур 12 ёшга кирганда отаси Умар Шайх тўсатдан вафот этиб, Андижон тахтига ёш шаҳзода ўтиради, “Бобурнома”да таъкидланишича, Бобур салтанат юритишда Умар Шайхнинг жуда кўп бекларини ўз хизматида қолдирган. Уларнинг бир қисми онаси Қутлуғ Нигорхонимнинг қариндош-уруғлари бўлиб, мўғул қавмига мансуб кишилар эди. Бобур отаси Умар Шайхга нисбатан эҳтиром юзасидан уларга катта ишонч билдирган. Асарда тилга олинган Бобурнинг тоғалари Али Дўст, унинг ўғли Муҳаммад Дўст, Мир Fиёс ҳамда Қанбар Али мўғул ва бошқаларни кўрсатиш мумкин.\n“Бобурнома”даги маълумотлар шундан далолат берадики: Бобур онаси томонидан бўлган бу бекларга қанчалик яхшилик қилмасин, улар ҳамиша салтанатнинг таназзулга юз тутишини истаб иш кўрган ва унга хиёнат қилганлар. Бобур уларнинг сотқинлиги, мансаб ва бойлик йўлида ҳар қандай қабиҳликдан қайтмасликларини алоҳида таъкидлайди.\n1499–1500 йилги воқеалар. Бобур Аҳмад Танбал билан Андижон ҳокимияти учун кураш олиб бораётган пайт. Али Дўст ва Қанбар Алилар Бобурга Шайбонийхон билан сулҳ тузишни таклиф этадилар. Бобур уларнинг ҳурмати боис (“Чун икки улуғ бек бу икки мардак эди, агар буларнинг сўзига қулоқ солмай сулҳ бўлмаса, ўзга эҳтимоллари ҳам бор эди, зарурат бўлди, бу йўсинлиқ сулҳ бўлди…”) сулҳга имзо чекади. Лекин ҳаял ўтмай маълум бўладики, Бобурнинг бу суянган беклари Аҳмад Танбал билан келишиб, унинг ҳимоясига ўтиб, Бобурга бўйсунмай, ўзбошимча бошқарувга киришадилар: “Андижонға келгандан сўнг Али Дўстнинг атвори тамом ўзгача бўлди… Ўғли Муҳаммад Дўст худ подшоҳона бунёдлар қўйди. Суҳбат ва шилон ва девон ва дастгоҳ барчани салотин дастури била бошлади. Бу оталиқ, ўғуллиқ Танбалға орқаланиб, мундоқ ҳаракатлар бунёд қилдилар”.\nУшбу матндан сўнг Бобур ўзининг сиёсий ва иқтисодий ҳолати жуда аянчли, нозик эканлигини, бу мўғул қавмидан бўлган қариндошларига “ҳеч нима деб бўлмаслигини” алоҳида таъкидлаб “бу оталиқ, ўғуллиқтин ул муддатда ғалати хорлиқлар тортилди”, дейди.\nБобур шу кезларда умрининг энг мушкул дамларини, хўрликлар билан суғорилган кунлари, бедор тунлардан иборат ҳафта, ойларни бошидан кечирар, тақдир уни имтиҳонидан ўтказар эди. Ҳали анча ёш бўлишига қарамасдан юрт бошқаришда юксак уқуви борлиги, зийрак, тийра тафаккуридан чўчиган ғанимлари, ҳатто дўстлари, қариндош-уруғлари ундан хавфсирар эдилар. Уларга қарши кураш эса осон кечмасди. “Бобурнома”дан ташқари у ўз дарди, ташвишу ички оламини ғазаллари, қитъа ва рубоийларида ҳам аниқ баён этган. Эҳтимол, тоғалари, уларнинг Бобур билан тенгдош ўғиллари томонидан ўтказилган зуғумлар, хиёнатлар боис, шоир сукут ҳукмрон ҳужрада бу рубоийни яратгандир:\nБобур неча бу даҳр мени зор айлар,\nСабримни каму ғамимни бисёр айлар.\nТо даҳрдурур будур анинг расмиким,\nАйириб кишини азизидан хор айлар.\n“Бобурнома”ни мутолаа қилган ўқувчи шунга гувоҳ бўладики, бу шахслар бутун умрлари давомида Бобурга хиёнат қилиб келадилар. Бобур Самарқанддан Андижонга қайтаётганида иситма касалидан азият чекади, ётиб қолади. Андижонга ундан олдин етиб келган Али Дўст унинг ўлим тўшагида ётганлиги, қазоси яқинлашганини айтиб, шаҳар дарвозасини ғанимларга очиб беради. Ёки Мовароуннаҳрдаги жуда кўп жангларда ҳам шу хиёнатни такрорлаган бу “тағойилар” шаҳарни Бобур ғанимларига топширишади.\nЗаҳириддин Бобур Али Дўст ва унинг ўғли Муҳаммад Дўст, Қанбар Алилар сиймосида мунофиқ шахсларни кўради. Шу билан мўғул қавмига маълум даражада муносабатини билдирган муаллиф, уларнинг вафотига оид маълумотни келтирар экан, Оллоҳ иродаси билан ёмонга жазо келишини таъкидлайди. Аслида тоғалари вафотига оид бу сатрларда ачиниш, оддий инсоний куюниш ўрнини нафрат сўзлари эгаллайди. Бу матнда Бобурнинг шахс руҳиятини таҳлил этиши, ёмон ҳеч кимга вафо қилмаслиги ва охири жазо топишини ифода этган. “Бир-икки йилдан сўнг Али Дўстнинг илигига қорт чиқиб ўлди. Муҳаммад Дўст ўзбакка кириб эди. Филжумла ёмон эмас эди. Андин ҳам кўрнамаклик қилиб, қочиб, Андижоннинг кўҳ пояларига бориб, ёғилиқлар ва фитналар ангиз қилди. Охир ўзбак илигига тушти. Кўзларини кўр қилдилар. “Кўзларини туз тутти”нинг бу маъниси бор эмиш”.\nБиз “Бобурнома”да муаллифнинг фикрларини таҳлил этар эканмиз, кўпинча буюк адиб кўнглида айтолмай қолган, наср имконияти чекланиб билдирмаган фикрларни шоир асарларини варақлаб, англашга ҳаракат қилдик. Қуйидаги рубоий гўё атайин Али Дўст, Муҳаммад Дўстларга – аслида дўст исмида қолиб, душманликни шиор айлаган хоинларга нисбатан айтилгандек. Бу сатрлар Бобурнинг темир иродасидан дарак беради. Турмушдан маълум: ёмон жазосини топгунича неча-неча яхшиларни руҳан қийнайди, синдиради, беозор кўнгилларга ниш уради. Қуръони Карим, Ҳадиси Шарифда ҳам мўминнинг сабрли бўлиши, сабр исталган натижага бешак етказиши таъкидланган. Бироқ сабр этиш, чидам метин иродани тилайди. Оллоҳ уни ҳар кимга ҳам насиб этавермайди. “Бобурнома”даги беҳисоб далиллар муаллифнинг ўта сабрли эканлиги, шу туфайли комил мусулмон сифатида умргузаронлик қилганлигини кўрсатади. У ҳеч вақт ўч олиш пайига тушмаган, ғанимларни Оллоҳ ҳукмига ҳавола этган. Юқоридаги мисолдек, улар ўз қилмишларига яраша жазога мустаҳиқ бўлганлар. Қуйидаги рубоий эса буюк Бобурнинг ҳаёт фалсафаси, умр мантиқи сифатида ҳамон жаранглаб турибди:\nЯхши киши кўрмагай ямонлиғ ҳаргиз,\n“Бобурнома”нинг жуда кўп ўринларида муаллиф мўғулча тартиб, қоида, давлатчилик низоми ҳақида фикр юритган. Уларнинг барчасида Бобур бу хусусиятлар ўзига нисбатан на уруғ-аймоқ, на насаб жиҳатидан мансуб эканлигини билдирмайди. Аксинча, фикрларини мутлақо бегона халқ ва элат ҳақида ҳикоя қилгандек баён этади. У бундай пайтда, одатда, “мўғул дастури юила…”, мўғул черикиким…”, “мўғул одати била…” ва бошқа ибораларни қўллайди. Яъни “мўғул” сўзи учинчи шахс сифатида келиб, биринчи шахс “Бобурнома” муаллифидан айрим ҳолда ўз ифодасини топган. Бобур мўғул урф-одати, тартиби ҳақида фикр юритар экан, унинг ҳикоя услуби Ҳиндистон, Афғонистон, Жалолободдаги халқлар (Мовароуннаҳр қавмларидан узоқ) ҳаётига оид тасвирлардан фарқ қилмайди. “Тонгласи кичик хон додам (яъни мўғул авлодидан бобоси – Қ.Ҳ.) манга мўғулча расмлиқ бош-оёқ ва қўрини эгарлик хосса отини иноят қилди. Мафтуллуқ мўғули бўрк ва сочма тиккан хитойи атлас тўн ва хитойи қўр, бурунғи расмлиқ тоши чиноти била хитойини сўл сари, яна уч-тўрт нима хотун кишининг ёқосиға осар анбардан харитасидек нималар осибтурлар, ўнг сарида ҳам ушмундоқ уч-тўрт нима осибтурлар”.\nМатнга эътибор берайлик. Мўғул урф-одати, кийим-кечаги ва унинг хилларини Бобур мутлақо ўзига бегона ҳолда тасвирламоқда. Уларнинг айримларини чериклар бўйнига осадиган хариталарга ўхшатиш бундан яққол гувоҳлик беради. Мўғуллар кийган кийимлари ҳам Бобур учун янгилик, томоша. Шу мисол ҳам Бобурнинг темурийзодаларга мансублиги, мўғул қавмига узоқ қариндошлиги шартли эканлигини билдирмоқда.\nУшбу даъвоимизни тасдиқлаш учун “Бобурнома”даги яна бир-икки мисолга мурожаат этамиз. 1506 йил воқеалари. Заҳириддин Бобурни отаси Ҳусайн Бойқаро вафотидан сўнг Ҳиротга даъват этган Бадиуззамон Мирзо қабул маросимини ташкил этади. Ушбу маросимни узоқдан-узоқ тасвирлаган Бобур Мирзонинг уйи, унда меҳмонларнинг жойланиши, дипломатик муносабат ва ҳаракатлар, кийим-кечак, тўшакларнинг хили, рангида мўғулча “дастур” аломатларини кўради ва бу унга хуш кўринмайди. Бобур шу манзарани тасвирлар экан, “бурунлар бизнинг ота-оға Чингиз тўрасини ғариб риоят қилурлар эди, мажлисда ва девонда, тўй ва ошда, ўтурмоқда ва қўпмоқда хилофи тўра иш қилмаслар эди”, дейди. Бунда Бобурнинг “бурунлар” сўзини ишлатиши мўғуллар салтанати даврининг ўтганлиги, энди давлатчилик ишида, расм-русум ва муомалада “темурийлар дастури” бўйича иш тутиш расм бўлгани, мўғуллар одатига оз бўлса-да, Бадиуззамондек тақлид қилиш ўринсиз эканлигига ишора қилинмоқда. Фақат бу эмас, Бобур шоҳ сифатида Чингизхон амр берган қонун ва тартибнинг темурийлар салтанатида амал қилиши ёт бир ҳодиса деб билади, Чингизхонни “ёмон иш қилғон ота” қаторига қўшади. Бемалол айтиш мумкинки, бу сатрлар – Бобурнинг мўғуллар сиёсати, – давлатчилигига эътирози, очиқ муносабатидир: “Чингизхоннинг тўраси насси қатиъ эмастурким, албатта киши анинг била амал қилғай. Ҳар кимдин яхши қоида қолғон бўлса, анинг била амал қилмоқ керак, агар ота ёмон иш қилғон бўлса, яхши иш била бадал қилмоқ керак”.\nЗаҳириддин Бобурнинг мўғул қавмига муносабатини унинг мўғул аскарлари ҳаракати ва ахлоқига берган баҳосидан ҳам билиш мумкин. Бобурнинг Шайбонийхонга қарши кураши учун мўғул чериклари ёрдамга юборилади. “Бобурнома”да ўқиймиз: “Мўғул черикиким, кўмакка келиб эди, урушқа худ тоқатлари йўқ эди. Урушмоқни қўюб, бизнинг элни ўқ талаб, оттин тушира киришдилар. Бир бу эмас, ҳамиша бадбахт мўғулнинг одати ушмундоқтур. Босса ҳам ўлжа олур, бостурса ҳам ўз элини талаб, тушуриб ўлжа олур”.\nМана бу мисолга эътибор берайлик. Бобур Фарғона, Андижонда Аҳмад Танбал билан урушиб юрган пайтида ҳам мўғуллар, ҳатто унинг хизматида бўлган, онаси қошида бўлган мўғуллар унга қарши ҳаракатлар зоҳир этадилар, бунда “ҳамиша ёмонлиқ ва бузуқчилик мўғул улусидин бўла келгандур”. Бобурнинг улар ҳақида бундай хулосага келишига асос бор, бу биринчи навбатда уларнинг босқинчилик ва талон-торож этиш қонларида борлиги боис амалга оширилишини Бобур қайта-қайта такрорлаган. Бу матндаги яна бир жиҳат муҳим: ҳали 20 ёшдан ошмаган Бобур билан улар беш марта урушганлар, Бобур таъкидлашича, бу урушлар унинг мўғуллар билан душманона муносабати боис эмас, мулкгирликка уларнинг даъвои заминида амалга оширилган. “Менинг онам қошига минг беш юз, икки мингга ёвуқ мўғул улусидин бор эди. Яна Ҳисордин Ҳамза Султон ва Маҳдий Султон ва Муҳаммад Дуғлат алар била ушмунча чоғлиқ мўғул келиб эди. Ҳамиша ёмонлиқ ва бузуқчилиқ мўғул улусидин бўла келгандур. Ушбу тарихқача беш навбат менинг била ёғиқтилар. Андоқ эмаским, менинг била бемуносабатлиқ жиҳатидин ёғиқмиш бўлғайлар”.\nТаъкидлаганимиздек, Заҳириддин Бобур она томонидан Чингизхон авлодига мансублигини ўзи таъкидласа ҳам, на қавм жиҳатидан, на характер ва улус жиҳатидан, на саркардалик ва лашкарбошилик бобида унинг мўғулларга дахли йўқлиги, улар Бобур табиатига мос келмаслигига “Бобурнома”да кўп мисоллар бор. Юқоридаги бир қатор далиллар унинг мўғуллар ҳаракатларидан ор қилиши, уларнинг урф-одатидан тортиб, уруш услуби, туриш-турмуши унинг учун бегоналигини билдирганлигини кўрдик. Бундай мисолларни яна истаганча келтириш мумкин. Улар орқали Бобур ўзининг темурий шаҳзодаларга бевосита дахлдорлигини яна бир карра исботлайди. Бобур очиқдан-очиқ отаси туркий қабилага мансублигини, шароит тақозоси боис Юнусхон авлодига аралашганини алоҳида таъкидлайди.\nАслида онасининг насаби, Юнусхоннинг асли келиб чиқиши ҳам туркистонлик қипчоқ бекларига мансублигини очиқ айтган Бобур яна бир карра мўғул қавми унга бегоналигини, у бор вужуди билан темурийзодаларга мансублигини билдирган: “Юнусхоннинг онаси туркистонлиқ қипчоқ бекларидан Темурбек риоят қилғон Шайх Нуриддинбекнинг қизи ё набираси бўлур”.\nХуллас, Заҳириддин Бобур шахсияти ва насл-насабини мўғуллар қавмига нисбатан бериш ҳам маънавий, ҳам сиёсий жиҳатдан асоссиздир. У бутун умр давомида Амир Темур салтанатини тиклаш учун курашди. Темурийзода сифатида шу қавм шуҳратини ҳимоя этиб, ўзига муносиб, шарафли ҳайкал қўйди, қисқа, аммо баракали умрини Ватан манфаатларига бағишлаб ўтди.\n← Аввалги Аввалги TİKA Тошкент ва Самарқандда икки йирик лойиҳани амалга оширди\nКейинги → Кейинги: Аброр Мухтор Алий: “Рамазон — илм ва китобхонлик ойидир” (2017)


НАВОИЙ – “Телевизорда баландпарвоз ҳисобот беришади, амалда эса қоғозбозлик йўқолгани йўқ”\nНАВОИЙ. “Навоий шаҳрида очилган янги давлат хизматлари агентлигига уйни хусусийлаштириш масаласида мурожаат қилдим. Бунинг учун эса рўйхатдаги 9 хил маълумотномаларни йиғиб келиш талаб қилинди. Телевизорда “уй-жой муносабатларида ҳужжатлар кескин қисқарди” деб ҳисобот беришади. Амалда эса қоғозбозлик! Кимни алдаяпмиз?! Бари эски ҳаммом, эски тос-ку!”


Монополияга қарши курашиш қўмитаси ёғ, тухум ва шакар нархларининг кескин ошиши сабабини изоҳлади — Review.uz\nМонополияга қарши курашиш қўмитаси ёғ, тухум ва шакар нархларининг кескин ошиши сабабини изоҳлади\nКунгабоқар ёғининг чакана нархи сентябрь ойининг бошига нисбатан 30 фоизга, тухум 15 фоизга, шакар 34 фоизга кўтарилган.\nМонополияга қарши курашиш қўмитаси томонидан ички бозордаги асосий турдаги истеъмол товарларининг чакана нархлари доимий равишда мониторинг қилинди.\nЎрганиш натижаларига кўра, сентябрь ойининг охирги ўн кунлигида ички бозорлардаги айрим турдаги истеъмол товарлари нархларининг кескин ошиши кузатилган.\nХусусан, кунгабоқар ёғининг чакана нархи сентябрь ойининг бошига нисбатан 11 500 сўмдан 15 000 сўмга (ўсиш 30 фоиз), шакар маҳсулотининг нархи 6 000 сўмдан 7 000 сўмга (ўсиш 15 фоиз), ҳамда парранда тухуми нархи 1000 сўмдан 1300 сўмга (ўсиш 30 фоиз) ошганлиги кузатилган.\nЖорий йил июнь-июль ойлари мобайнида 14 дан ортиқ йирик паррандачилик корхоналарида боқилаётган 1,8 млн. бош қари товуқлар янги жўжаларга алмаштирилганлиги, маҳсулот ишлаб қисқариш ҳажмини кескин камайишига олиб келган.\nБугунги кунда, “Хоразм шакар” МЧЖ ва “Ангрен шакар” МЧЖларда 40 минг тонна тайёр шакар захиралари мавжуд бўлиб, мунтазам равишда биржа орқали сотилиб келинмоқда. Жорий йилнинг август ойида маҳаллий шакарнинг улгуржи нархи биржа савдоларида ўртача 5840 сўм бўлган ва ҳозирги кунда 6585 сўмни ташкил қилмоқда.\nтухум ва шакар


Романовлар оиласи Россияда расмий мақом олмоқчи\n13:14 / 13.07.2015\nРомановлар сулоласи вакиллари Россия ҳукуматига мурожаат қилиб, Императорлик уйига расмий мақом беришни сўрайди. Бундан ташқари, улар Москва ҳокимиятидан Уй раҳбари, буюк княгиня Мария Владимировна учун қароргоҳ ажратишни сўрайди. Бу ҳақда сулоласи девонхонаси раҳбари Александр Закатовга таянган ҳолда “Москва 24” ресурси хабар қилди.\nЗакатовнинг сўзларига қараганда, Императорлик уйининг расмий тан олиниши уни сохта намояндалардан асрашга ёрдам беради: “Аллақандай унвонлар ёрдамида Романовлар рамзларидан фойдаланувчи сохта намояндалар бор. Романовларнинг тарихий мероси ва муаллифлик ҳуқуқи давлат томонидан ҳимояланиши мумкин”.\nОила раҳбари йилига бир неча маротаба Москвада бўлади, шу боис унга расмий қароргоҳ керак бўлади. Шу билан бирга, матбуот котиби гап сулола бойликларини қайтариш ҳақида кетмаётганлигини таъкидлаб ўтди: “Гап фақат янги уй қурилиши, сотиб олиниши ёки оғир аҳволдаги бирор бинони қайта тиклаш ҳақида кетмоқда. Романовлар оиласининг даромадлари катта эмас, шу боис ишлар хорижий инвесторлар кўмагида амалга оширилиши мумкин”.\nПрезидент маъмурияти ушбу мурожаатни кўриб чиқишга тайёрлигини маълум қилди.


Ўзбекистон ТИВда халқаро шартномалар ижроси назоратига бағишланган таҳлилий учрашув бўлиб ўтди\n18:24 / 23.11.2015\n2015 йилнинг 23 ноябрь куни Ташқи ишлар вазирлигида “Ўзбекистон Республикасининг халқаро шартномалари тўғрисида”ги қонунни амалга ошириш бўйича таҳлилий учрашув бўлиб ўтди. Учрашув ТИВ ваколати доирасида халқаро шартномалар ижросини назорат қилишга бағишланиб, унда қишлоқ хўжалиги соҳасида халқаро шартномаларни амалга ошириш жараёни кўриб чиқилди.\nУчрашувда вазирликлар, идоралар ва мамлакатимизнинг илмий-тадқиқот муассасалари вакиллари иштирок этди.\nТадбир давомида юқорида кўрсатилган соҳада Ўзбекистон Республикаси шартномавий-ҳуқуқий негизининг бугунги ҳолати ва янада такоммиллаштириш истиқболлари таҳлил қилинди. Илғор халқаро тажрибани ва хорижий давлатлар билан ўзаро манфаатли ҳамкорлик шаклларини ўрганишга алоҳида урғу берилди.\nУчрашув якунида тегишли халқаро шартномаларни амалга оширишда вазирлик ва идоралар фаолияти самарадорлигини янада ошириш юзасидан таклифлар тайёрланди.


Бош саҳифа / Фан / 2015/2016 ўқув йилида 57 минг нафардан ортиқ талаб...\n2015/2016 ўқув йилида 57 минг нафардан ортиқ талаба бакалавр таълим йўналишида таҳсил олади\nЎзбекистон Республикаси Президенти “2015/2016 ўқув йилида Ўзбекистон Республикасининг олий таълим муассасаларига қабул тўғрисида”ги қарорга имзо чекди.\nУнга кўра мамлакатимиз олий таълим муассасаларининг бакалавр таълим йўналишига 57 907 нафар талаба қабул қилинади. Шуларнинг 19 120 нафари давлат грантида ва 38 787 нафари тўлов-контракт бўйича таҳсил олади.\nАйрим олий таълим муассасаларида янги йўналишлар очилган. Жумладан, Тошкент Молия институтида “Давлат бюджетининг ғазна ижроси” йўналиши бўйича бакалаврлар тайёрланади. Тошкент тўқимачилик ва енгил саноат институтида эса “корпоратив бошқарув” йўналиши очилган. Бухоро муҳандислик-технология институти ҳамда Тошкент Давлат техника университетида ҳам янги йўналишлар иш бошлаган.\nЖорий йилда олий таълим муассасаларига 5 000 нафар магистр, шундан 1 548 нафари давлат гранти ва 3 452 нафари эса тўлов-контракт асосида ўқишга қабул қилинади.\nТошкент кимё-технология институтининг Қўнғирот бўлими давлат гранти бўйича 65 нафар ҳамда Тошкент ахборот технологиялари университети тўлов-контракт асосида 50 нафар талабани ўқишга қабул қилади.


Ўзбекистонлик Раъно Жўраева “S7 Space” бош директори этиб тайинланди\nЖаҳон 18:07 / 17.04.2019 20195\nАсли тошкентлик Раъно Жўраева «С 7 Космик Транспорт Тизимлар» (S7 Space) МЧЖнинг бош директори лавозимига тайинланди. Компания директорлар кенгашининг қарори ҳақида холдинг матбуот хизмати хабар берди. МЧЖнинг аввалги бош директори Сергей Соповнинг фаолият муддати тугаган.\nРаъно Жўраева – соҳанинг энг кучли менежерларидан бири. S7 Group авиация-космик холдингига келишдан аввал у бир неча йил давомида “Роскосмос”нинг “Ер усти космик инфратузилмаси объектларини эксплуатация қилиш маркази” (“ЦЭНКИ” – рус.)ни бошқарган. Унга қадар эса транспорт соҳаси лойиҳаларини ривожлантириш билан шуғулланган. «Эйрпорт Менеджмент Компани Лтд» бизнесни ривожлантириш бўйича директор лавозимида Домодедово аэропорт комплексини ривожлантиришга доир лойиҳаларни амалга оширган.\n“Космик фаолият коммерциализацияси – глобал тренд. Мамлакат раҳбарияти ва “Роскосмос” космос ривожини айнан шунда кўрмоқда. S7 Group 20 йилдан ортиқ вақт давомида бизнеснинг энг мураккаб технологик турларидан бирида – ички ва ташқи авиаташувларда барқарор ҳамда муваффақиятли рақобатбардошликни намойиш этиб келмоқда. Ишончим комилки, бундай ёрқин ва ғайратли жамоа дастурни амалга оширишга масъулият билан ёндашади. Менинг фуқаролик авиациясидаги кўп йиллик тажрибам - компания бизнес-стратегиясини шакллантиришда, “ЦЭНКИ”да бош директор лавозимидаги тажрибам эса уни рўёбга чиқаришда ёрдам беради, деб умид қиламан”, - деди Раъно Жўраева.\nМаълумот учун: S7 Group – Россиянинг энг йирик хусусий авиацион ва космик холдинги. У авиаташувлар, техник хизмат кўрсатиш, космик кенгликдан фойдаланишга оид фаолият олиб борувчи компанияларни бирлаштиради. Жумладан, oneworld глобал авиацион альянс иштирокчиси S7 Airlines авиакомпанияси холдинг таркибига киради. Авиакомпания дунёнинг 36 давлатига 205 йўналиш бўйича мунтазам парвозларни амалга оширади. 2018 йил якунларига кўра, S7 Airlines 15,9 миллион нафар йўловчини ташиган. Шунингдек, Россия Федерациясида космик фаолиятни олиб боришга лицензияга эга «С 7 Космик Транспорт Тизимлар» (S7 Space) компанияси ҳам ушбу холдинг таркибига киради.\nТаъкидлаш жоизки, бундан аввал Kun.uz’да “Миллиардерлар ишонган ўзбек иш бошқарувчиcи Раъно Жўраева ҳақида билармидингиз?” номли мақола тақдим этилганди, унда ўзбекистонлик Раъно Жўраеванинг фаолиятига доир маълумотлар билан танишиш мумкин.\n23:00 / 19.08.2019 5314\n22:29 / 19.08.2019 7276


ҚОРАҚАЛПОҒИСТОН РЕСПУБЛИКАСИ ЖЎҚОРҒИ КЕНГЕСИНИНГ ЙИГИРМА ТЎРТИНЧИ СЕССИЯСИ ТЎҒРИСИДА АХБОРОТ — Янгиликлар — Қорақалпоғистон Республикаси Жўкорғи Кенгеси\nАсосий Янгиликлар 26.12.2018\nҚОРАҚАЛПОҒИСТОН РЕСПУБЛИКАСИ ЖЎҚОРҒИ КЕНГЕСИНИНГ ЙИГИРМА ТЎРТИНЧИ СЕССИЯСИ ТЎҒРИСИДА АХБОРОТ\n2018 йил 26 декабрь куни Қорақалпоғистон Республикаси Жўқорғи Кенгесининг йигирма тўртинчи сессияси бўлиб ўтди. Унда Ўзбекистон Республикаси Олий Мажлиси Сенати аъзолари, Жўқорғи Кенгес депутатлари, вазирликлар, уюшмалар, корхона, муассасалар, ҳуқуқни муҳофаза қилувчи идоралар раҳбарлари, оммавий ахборот воситалари вакиллари қатнашди.\nСессияни Қорақалпоғистон Республикаси Жўқорғи Кенгеси Раиси М.Ерниязов кириш сўзи билан очди ва олиб борди.\nДепутатлар сессия Котибиятини сайлади ва кун тартибини тасдиқлади.\nТаъкидланганидек, якунланаётган йил ўзининг тарихий воқеалари, иқтисодиётни ривожлантириш, турмушимизнинг барча соҳаларидаги ижобий ўзгаришлар ва янгиланишлар билан ажралиб туради. Бунда Президентимиз раҳбарлигида олиб борилаётган кенг кўламли ислоҳотлар, одамларни ҳаётдан рози қилиш борасидаги бунёдкорлик ишлари, аниқ мақсад ҳамда вазифаларни ўзида жамлаган фармон, қарор ва дастурлар алоҳида аҳамиятга эга бўлмоқда.\nЯкунланаётган йилга назар ташлар эканмиз, Президентимизнинг Қорақалпоғистонга бўлган юксак эътибори ва ғамхўрлиги натижасида халқимиз фаровонлиги учун хизмат қиладиган бир қатор йирик корхоналар фойдаланишга топширилганига гувоҳ бўламиз.\nХусусан, яқиндагина Қораўзак туманида жами 200 миллиард сўм бўлган «Титан цемент» МЧЖ қўшма корхонаси ишга туширилгани, Тахиатош туманида 20,4 миллиард сўмлик металл-конструкция ишлаб чиқариладиган завод фойдаланишга топширилгани, Элликқалъа туманида 80,4 миллиард сўмлик «Бўстон мега текстил» корхонаси иш бошлагани, Кегайли туманида қиймати 31,5 миллиард сўмлик целлюлоза ишлаб чиқарадиган «Кегайли қоғоз», 30,8 миллиард сўмлик бўян илдизини қайта ишловчи «Ланко мия» корхоналари ишга тушгани, Нукус шаҳрида қиймати 33,5 миллиард сўмлик тиббий буюмлар ишлаб чиқариладиган «Нукус Мед Тех» корхонаси ишга туширилганлиги иқтисодиётимизни янада мустаҳкамлаш баробарида халқимизнинг турмуш шароити яхшиланишига хизмат қилмоқда.\nШу билан бирга Қонликўл туманида 312 миллиард сўмлик «Kanteks invest» тўқимачилик корхонаси янгидан қурилиб, Тўрткўл туманида қиймати 44,5 миллиард сўмлик тиббий шиша буюмлари ишлаб чиқариш йўлга қўйилган бўлса, Нукус шаҳрида ярим автомат кир ювиш машиналари ва хизмат кўрсатиш техникалари, иситиш ўчоқлари ишлаб чиқариш бўйича лойиҳалар амалга оширилмоқда.\nШуни ҳам алоҳида таъкидлаш керакки, Президентимиз томонидан яратиб берилган имкониятлар натижасида жорий йилда қўшимча даромад ҳисобидан бугунги кунга 288,5 миллиард сўм маблағ кўп йиллардан бери эътиборсиз қолган ижтимоий соҳа объектларида йирик ва жорий таъмирлаш ишларига, 64,5 миллиард сўм «Обод қишлоқ» ва «Обод маҳалла» дастурларида белгиланган вазифаларни амалга ошириш, 12 миллиард сўм тиббий жиҳозлар сотиб олиш, 25,5 миллиард сўм Нукус ҳарбий горнизонидаги бир қатор биноларни реконструкциялаш ва 22,6 миллиард сўм «Қорақалпоғистон» шаҳарча фуқаролар йиғинида реконструкция ва ободонлаштириш ишлари учун сарфланди.\nШу билан бирга, жорий йилда инвестиция ва инфраструктура объектларида қурилиш ҳамда таъмирлаш ишларини олиб бориш учун 518 миллиард сўм маблағ ажратилди. Жумладан, ижтимоий соҳа объектларида бугунги кунда 314 миллиард сўмлик қурилиш, реконструкция ва таъмирлаш ишлари олиб борилмоқда.\nЎзбекистон Республикаси Президенти Шавкат Мирзиёевнинг шу йил 15-16 ноябрь кунлари Қорақалпоғистонга ташрифини халқимиз катта хурсандчилик билан қарши олди. Ташриф давомида респубикамизни янада ривожлантириш, халқимизнинг бахтли ва фаровон турмушини таъминлаш борасидаги бир қатор муҳим вазифаларни белгилаб берди. Айниқса, давлатимиз раҳбарининг «Орол фожиасидан энг кўп зарар кўрган асосан шу-Мўйноқ халқи, уларнинг сабр-тоқати, ватанпарварлиги ва меҳнаткашлиги учун раҳмат айтишимиз, шунга муносиб хизмат қилишимиз керак», «Маданият Мўйноқдан бошланади» деган сўзларини алоҳида таъкидлашимиз лозим. Ўтган қисқа вақт ичида Мўйноқ улкан бунёдкорлик майдонига айланиб, янги турар жойлар, ижтимоий-маданий объектлар, ишлаб чиқариш корхоналарини қуриш ишлари бошлаб юборилди. Шуни алоҳида таъкидлаш керак, Президентимизнинг Бирлашган Миллатлар Ташкилоти Бош ассамблеясининг 72-сессиясидаги маърузасида Орол муаммосига жаҳон ҳамжамиятининг эътиборини қаратгани, Бирлашган Миллатлар Ташкилотида Оролбўйи минтақаси учун Инсон хавфсизлиги бўйича кўп томонлама шериклик асосида Траст фондининг ташкил этилгани халқимиз турмушидаги тарихий воқеалардан бири бўлди.\nПрезидентимиз раҳбарлигида бўлиб ўтган мажлис баённомаси билан 2019-2020 йилларда саноат, хизмат кўрсатиш ва қишлоқ хўжалиги соҳаларини ривожлантириш бўйича жами 11 триллион 283 миллиард сўмлик 793 лойиҳанинг манзилли дастури тасдиқланди. Бундан ташқари, Нукус шаҳрида «Дўстлик» канали қошида замонавий «Нукус сити» маркази ва Нукус шаҳрида янги транспорт логистикасини ташкил этиш, Осиё ривожланиш банки иштирокида Амударё, Беруний, Қораўзак, Қўнғирот, Мўйноқ ва Нукус туманларида ичимлик суви билан таъминлаш тизимини қуриш ва реконструкциялаш, шунингдек «Оролбўйи минтақасини ривожлантириш» жамғармаси маблағлари ҳисобига 2019 йилда ичимлик суви муаммоси бўлган туманларга қўшимча 28 миллиард сўм маблағ ажратиш, Нукус шаҳрида 3 олий ўқув юрти филиалини очиш, Тошкент педиатрия тиббиёт институти Нукус филиалига 75, Ажиниёз номидаги Нукус давлат педагогика институтига 25 абитуриентни қўшимча квота асосида қабул қилиш вазифалари белгиланиб, уларнинг бажарилганини бугун ҳаётимиз мисолида кўришимиз мумкин.\nПрезидентимиз Мўйноқ тумани халқи учун барча қулайликларни яратиб бериш, Орол денгизи атрофидаги экологик аҳволни яхшилаш бўйича аниқ вазифаларни белгилаб берди. Шу асосда бугунги кунда туман билан «Қозоқдарё» шаҳарчаси орасидаги 45 километрлик йўл қурилиши олиб борилмоқда. Уни фойдаланишга топшириш орқали Мўйноқ тумани билан «Қозоқдарё» шаҳарчаси орасидаги йўл 260 километрга қисқариши кутилмоқда.\nШу билан бирга, 2019-2021 йилларда 500 минг гектар майдонга чўлга чидамли ўсимликларни экиш вазифаси белгилаб олинди. Бугунги кунда саксовул экиш ишлари бошлаб юборилиб, маҳаллий бюджетдан 10 миллиард сўм маблағ ажратилди. Бунинг учун 15 минг гектар майдон экишга тайёрланиб, шундан 7 минг гектарига саксовул экилди. Унинг уруғини тўплашда 600, экиш ишларида 500 дан кўп ишчи, 150 та техника, жумладан вилоятлардан қўшимча техникалар қатнашмоқда.\nПрезидентимиз томонидан Орол муаммосининг дунё жамоатчилигига етказилгани, ҳудуд халқи учун барча имкониятлар яратиб берилгани, донор давлат ва халқаро ташкилотлар томонидан кўп миқдорда маблағ ажратилгани барчамизга алоҳида масъулият юклайди. Чунки, Орол муаммоси таъсирини юмшатиш, денгиз ҳавзасига чўлга чидамли кўчатларни экиш ҳар биримизнинг бурчимиздир. Шунинг учун, депутатлар фуқаролар йиғинлари оқсоқолларини, ёшларимизни, барча халқимизни ушбу хайрли ишга улуш қўшишга чақириш мақсадида Жўқорғи Кенгеснинг Мурожаатини эълон қилиш масаласини кўриб чиқди ва тегишли қарор қабул қилинди.\nСессияда Қорақалпоғистон Республикасининг 2019 йилги Бюджети параметрлари тўғрисида республика Молия вазири М.Содиқов маъруза қилди. Бу бўйича Жўқорғи Кенгес депутати, Элликқалъа тумани ҳокими С.Авезов сўзга чиқди ва депутатлар тегишли қарор қабул қилди.\nКун тартибидаги «Қорақалпоғистон Республикаси Жўқорғи Кенгеси, халқ депутатлари туман ва шаҳар Кенгаши депутатларини чақириб олиш тўғрисида»ги Қорақалпоғистон Республикаси Қонуни лойиҳаси тўғрисида Жўқорғи Кенгес қўмита раиси С.Турманов маъруза қилди. Бу масала бўйича 26-сонли «Шоббоз» сайлов округидан депутат Х.Ешимбетов чиқиб гапирди ва тегишли қарор қабул қилинди.\nСессияда шунингдек, «Меҳнат муҳофазаси тўғрисида»ги Қорақалпоғистон Республикаси Конуни (янги таҳрирда) лойиҳаси тўғрисидаги масала бўйича Жўқорғи Кенгес қўмита раиси Д.Қурбаниязов маъруза қилди. Қорақалпоғистон касаба уюшмалари ташкилотлари бирлашмаси Кенгаши раиси У.Жалменов кўриб чиқилаётган Қонуннинг аҳамиятига тўхтаб ўтди. Депутатлар бу масала бўйича тегишли қарор қабул қилди.\nКун тартибидаги «Қорақалпоғистон Республикасининг айрим Қонунларига ўзгартиш ва қўшимчалар киритиш тўғрисида»ги Қорақалпоғистон Республикаси Қонуни лойиҳаси тўғрисида Жўқорғи Кенгес қўмита раиси С.Турманов маъруза қилди. Бу масала бўйича 10-сонли «Бердақ» сайлов округидан депутат Р.Қаландарова сўзга чиқди ва тегишли қарор қабул қилинди.\nСессияда Мактабгача таълим соҳасини ислоҳ қилиш ва ривожлантириш бўйича кўрилаётган чоралар самарадорлиги тўғрисида Қорақалпоғистон Республикаси Мактабгача таълим вазири Ж.Уснатдинованинг ҳисоботи тингланди. Бу бўйича депутатлар тегишли қарор қабул қилди.\nШундан сўнг Фуқароларнинг кафолатланган меҳнат ҳуқуқларини қонун ҳужжатлари, халқаро меҳнат стандартлари ва ҳукумат қарорларига мувофиқ таъминлашда амалга оширилаётган ишлар тўғрисида Қорақалпоғистон Республикаси Бандлик ва меҳнат муносабатлари вазири У.Сабуровнинг ҳисоботи тингланди ва тегишли қарор қабул қилинди.\nКун тартибидаги Қишлоқ хўжалиги ва озиқ-овқат тизимини тубдан ислоҳ қилиш тўғрисидаги масала бўйича Қорақалпоғистон Республикаси Қишлоқ хўжалиги вазирининг ўринбосари И.Юнусов маъруза қилди. Депутатлар бу бўйича тегишли қарор қабул қилди.\nСессияда Қорақалпоғистон Республикаси Жиноят ишлари бўйича суди раисини сайлаш тўғрисидаги масала кўриб чиқилди. Ўзбекистон Республикаси Президенти билан келишилган ҳолда Қорақалпоғистон Республикаси Конституцияси ва «Судлар тўғрисида»ги Ўзбекистон Республикаси Қонуни талабларига мувофиқ, Гулнара Базарбаева Қорақалпоғистон Республикаси Жиноят ишлари бўйича суди раиси этиб тайинланди ва тегишли қарор қабул қилинди.\nСессияда Республика Жиноят ишлари бўйича суди раиси Гулнара Базарбаева сўзга чиқиб, депутатлар ишончи учун миннатдорлик билдирди ва бундай масъулиятли вазифани бажаришда ўзининг куч-ғайратини, билимини, тажрибасини сарфлашини таъкидлади.\nСессияда Жўқорғи Кенгес Президиуми томонидан сессиялар оралиғида қабул қилинган тегишли қарорларни тасдиқлаш тўғрисида қарор қабул қилинди.\nШу билан Қорақалпоғистон Республикаси Жўқорғи Кенгесининг йигирма тўртинчи сессияси ўз ишини якунлади.\nСессия ишида Ўзбекистон Республикаси Молия вазири ўринбосари А.Каримов қатнашди.\n14.06.2019 ҚОРАҚАЛПОҒИСТОНДА АЙРИМ ФЕРМЕРЛАР ГЕКТАРИДАН 80 ЦЕНТНЕРГА ЯҚИН ҲОСИЛ ОЛМАҚДА\nБугун мамлакатимизнинг барча ҳудудида ризқ-рўзимиз бўлган ғаллани қисқа фурсатларда йиғиштириб олиш ишлари қизғин паллага кирган. Жумладан, Қорақалпоғистон Республикасининг барча туманларида ғалла ўрим-йиғим мавсуми уюшқоқлик билан давом этмоқда.\n11.06.2019 Қувайтнинг яна бир инвестори билан ҳамкорлик ўрнатилмоқда\nЖорий йилнинг 10 июнь куни Ўзбекистон Республикасининг Қувайт давлатидаги Фавқулодда ва Мухтор элчиси Б.Аълоев ва “Petroleum Dynamics Oil & Gas” компаниясининг вице-президенти Махаешом Арйей раҳбарлигида делегация республикамизга ташриф буюрди.\n10.06.2019 Ўзбекистон театрларининг республика фестивали\nБердақ номидаги Қорақалпоқ давлат академик мусиқали театрида “Сени куйлаймиз, замондош!” Ўзбекистон театрлари V республика фестивалининг очилиш маросими бўлиб ўтди.\n08.06.2019 ПИЛЛАКОРЛАРИМИЗ ШАРТНОМА РЕЖАСИНИ ОРТИҒИ БИЛАН БАЖАРДИ\nПилла – халқ бойлиги. Қишлоқ хўжалиги соҳасида пиллачиликнинг ўз ўрни бор. Буни теранг англаган республикамиз пиллакорлари ҳар йили пилладан мўл ҳосил олиш учун тинимсиз меҳнат қилмоқда.


TAYYAB – ҚОЗОҒИСТОННИНГ БИРИНЧИ РАҚАМЛИ ИСЛОМ БАНКИ / Ислом молияси\nHome ЯнгиликларЯнгиликлар\tTAYYAB – ҚОЗОҒИСТОННИНГ БИРИНЧИ РАҚАМЛИ ИСЛОМ БАНКИ\nby Muhiddin 12.08.2021\n12.08.2021 177 views\nИюл ойи охирларида, Қурбон ҳайити арафасида Қозоғистонда биринчи рақамли ислом банки – Tayyab расман ўз фаолиятини бошлади.\nКомпания асосчиси ва бош директори Иван Каменскийнинг сўзларига кўра, Tayyab компанияси Қозоғистонда жойлашган анъанавий молиявий муассаса – РБК Банк билан ҳамкорлик шартномасини тузган бўлиб, мазкур банк Tayyabга банк лицензияси ва инфратузилмасидан фойдаланиш имкониятини беради.\n“Бизнинг компаниямиз Остона халқаро молия марказида (AIFC) рўйхатдан ўтган, бироқ марказнинг чакана банклар бўйича меъёрий-ҳуқуқий асослари минтақани тўла қамраб ололмайди. Қозоғистонда ишлаш учун сиз Қозоғистон Марказий банкининг лицензиясига эга бўлишингиз керак”, дея тушунтириш бериб ўтди лойиҳа асосчиси.\nКаменскийнинг айтишича, Tayyab айнан РБК Банк платформасидан фойдаланишга қарор қилган, чунки бу банк мамлакатда амалда ишлайдиган очиқ дастурлаш интерфейслари (open application programming interfaces, API)га эга бўлган кам сонли банклардан бири ҳисобланади.\nTayyabнинг ички Шариат маслаҳатчилари ҳам мавжуд бўлиб, уларга Shariyah Review Bureau томонидан сертификатлар берилган.\nShariyah Review Bureau – Баҳрайн Марказий банки томонидан гувоҳнома (лицензия) берилган, ҳамда тартибга солинадиган муассаса бўлиб, Шариат Кузатув Кенгаши хизматлари, Маҳсулотларни сертификатлаш, шаръий аудитлар ва акциялар скрининги каби хизматларни ўз мижозларига тақдим этиб келмоқда. Компания хизматлари AAOIFI (Ислом молияси соҳасида шариат стандартлари ишлаб чиқиш, мувофиқлаштириш ва тартибга солиш билан шуғулланувчи етакчи халқаро ташкилот) стандартларига мувофиқ бўлиши таъминланади.\nМазкур рақамли банк дастлаб ўзининг биринчи маҳсулоти – дебет картасини май ойида чиқаришни бошлаган бўлиб, бир неча ҳафта ичида 6500 мижозни жалб қила олган. Компания келгуси йил давомида 70 минг мижозга хизмат кўрсатишни режалаштирмоқда.\nҲозирги мижозлар базаси, асосан, 25 ёшдан 45 ёшгача бўлган аҳоли қатламини қамраб олган бўлиб, уларнинг 60% ини эркаклар ва 40% ини аёллар ташкил этади. Мижозларнинг барчаси мусулмонлардан иборат, лекин компания мусулмон бўлмаганларни ҳам жалб қилишга, уларнинг мижозлар базасидаги улушини 20 фоизгача етказишга умид қилмоқда.\nTayyab рақамли банки ҳозирда фақат рақамли хизматлар – тўлов карталари, пластик карталар, турли тўлов ва пул ўтказмалари хизматларини таклиф этмоқда. Барча амалиётларни 4 хил пул бирлигида: қозоқ тангаси, АҚШ доллари, евро ва рублда амалга ошириш имконияти мавжуд. Ҳозирда хизматлар бепул, бошқа банкларга ўтказмалар бундан мустасно.\nАйни дамда компания даромади хизмат кўрсатиш ва комиссион тўловлари нархи 3 долларга тенг бўлган олиймақом (премиум) турдаги карталар ҳисобидан шаклланмоқда.\nРақамли ислом банкининг мобил иловалари ҳам мавжуд бўлиб, иловада намоз вақти эслатгичлари ва закот калкулятори каби ёрдамчи хизматлар, шунингдек, яқин атрофдаги масжидлар, намозхоналар ва ҳалол овқатланиш жойларини аниқлаш учун харита функцияси ҳам мавжуд.\nTayyab 2022 йилнинг биринчи чорагида, Қозоғистоннинг тобора кенгайиб бораётган электрон тижорат бозорига махсус илова-дастур – савдо платформаси орқали кириб боришни ҳам режалаштирмоқда. 2020 йилнинг тўққиз ойида Қозоғистонда электрон тижорат бозори ҳажми ўтган йилнинг шу даврига нисбатан 93% га ошиб, 382 миллиард тенгени (896,05 миллион АҚШ доллари) ташкил этди, ушбу ўсиш асосан пандемия ва карантин даврларига боғлиқ.\n“Tayyab тақдим этмоқчи бўлган платформа Амазонга ўхшаб кетади, платформада мобил телефонлар, телевизорлар, мебеллар каби улгуржи ва чакана маҳсулотлар сотилади. Биз шариатга мос бўлмаган маҳсулотларни сотмаймиз”, дейди Каменский.\nУнинг фикрича, Tayyab учун асосий рақобат афзаллиги шундаки, илова ёрдамида маҳсулот сотиб оладиган харидорлар тўловларни шариат талабларига мувофиқ бўлиб-бўлиб амалга оширишлари мумкин.\nҚОЗОҒИСТОНДА ИСЛОМ БАНКЧИЛИГИ\nҲозирда Қозоғистонда иккита ислом банки фаолият юритмоқда.\nАл-Ҳилол банки, Абу-Даби тижорат банкининг филиали бўлиб, шариатга мувофиқ омонатлар ва уй-жойларни молиялаштиришни таклиф қилмоқда, Заман банки эса чакана ва корпоратив мижозлар учун Музораба ва Вакала депозит ҳисобларини тақдим этиб келяпти.\nБанк акциядорлари қаторига Ислом тараққиёт банкининг Хусусий тармоқни ривожлантириш Ислом корпорацияси ҳам киради.\nTayyab яқин орада Қозоғистон бозорига бошқа рақамли ислом банклари киришини ҳам тахмин қилмоқда.\nМамлакат бозорига кириши эҳтимоли энг юқори ўйинчи – бу Қатарнинг Masraf Al Rayan банки шуъбаси Al Rayan Investment томонидан иш олиб борилаётган рақамли ислом банки ҳисобланади. Ўтган йили Al Rayan Investment Остона халқаро молия маркази (AIFC)да тўлиқ рақамли ислом банки ташкил этиш ниятида эканлигини эълон қилган эди. Янги рақамли банкнинг устав капитали 10 миллион АҚШ доллари бўлиши кўзда тутилган.\nКаменскийнинг сўзларига кўра, мижозлар кўпроқ Tayyabни танлашади. “Al Rayanнинг рақамли ислом банки каби бошқа ташкил этиладиган ислом банклари Дубай халқаро молия марказига ўхшаш бўлган Остона молия маркази (AIFC)да жойлашган бўлади. Биз мамлакат бозорида фаолият олиб бориш учун ўзимизга таянч қилиб, РБК Банк билан ишлашга қарор қилдик”, – дейди Каменский.\nҚозоғистонда ислом молия бозори аста-секин шаклланмоқда ва очиқ банк инфратузилмаси ва финтек доирасида ишлайди, бу эса рақамли иқтисодиётни ривожлантириш бўйича мамлакатнинг умумий сиёсатига узвий боғлиқ.\nTayyab, шунингдек, Қозоғистонда ислом молияси тўғрисида етарлича маълумот мавжуд эмаслигидан ҳам қийинчиликларга дуч келиши мумкин. Каменскийнинг сўзларига кўра, Tayyabнинг шиори “оддий ва ҳалол” бўлиш, лекин мижозларга ислом банки ҳақида тушунча бериш қийин кечмоқда.\nБу каби қийинчиликларга қарамай, у Қозоғистоннинг Марказий Осиёда ислом молияси маркази сифатида локомотив бўлишига ишонади. “Ўзбекистонда (ислом молияси бўйича) кўплаб ишлар қилинаётган бўлса-да, Қозоғистон ўзини Марказий Осиёда ислом молия маркази сифатида кўрсатмоқда”, – дейди у. “Қозоғистон ҳукумати ислом молия саноатини қўллаб-қувватлаш ва ички ҳалол иқтисодиётини ривожлантиришга тайёр”.\nТУРКИЯ ВА РОССИЯ\nTayyab ички бозорни эгаллашдан ташқари, халқаро миқёсга чиқиш режаларига ҳам эга.\n“Қозоғистон бизнинг биринчи ва маҳаллий бозоримиз, биз Туркияга 2022 йилнинг биринчи ярмида киришни режа қиляпмиз. Умид қиламизки, Рамазон ойида у ерда ҳам тижорат банкларидан бири билан ҳамкорликда ўз бизнесимизни бошлаймиз”, дейди Каменский.\nЛойиҳа асосчисининг қўшимча қилишича, Tayyab 20 миллиондан ортиқ мусулмонлар яшайдиган Россия бозорига чиқишни ҳам режалаштирмоқда.\n“Биз ҳозиргидек хизматлар кўрсатамиз: дебет карта тақдим этамиз, пул ўтказмалари ва тўловлар учун ариза қабул қиламиз”, дейди у. “Амазон каби платформа ва инвестициялар иккинчи босқичда бўлиши кутилмоқда.”\nОлдинга назар ташлайдиган бўлсак, Tayyab келгуси олти-етти ой ичида ислом молияси тамойилларига мувофиқ равишда чакана молиялаштиришни бошлаши мумкин.\nШунингдек, икки-уч йилдан сўнг кичик ва ўрта бизнесни молиялаштиришни таклиф қилиши ҳам режалаштирилмоқда. Компаниянинг келгуси даромадлари савдо платформасидаги комиссиялар, ислом молиясига мувофиқ инвестициялар, фойда/зарар асосидаги ҳисобварақлар, Лондон фонд биржасида брокерлик компаниялари орқали сукук ва шариат талабларига мувофиқ акцияларни сотиб олиш натижасида олиниши назарда тутилмоқда.\nTayyab 2023 йилгача фойдага киришни умид қилмоқда.\nКомпания ҳозирда ривожлантирилмоқда ва Каменскийнинг сўзларига кўра, 2021 йил охиригача асосий ишларни якунлаш режалаштирилган. “Молиялаштириш Туркия ва Россияда харидорларнинг етакчи қисмини жалб этиш, савдо платформаси ва банкни жорий этиш харажатларини қоплашга сарфланади”, дейди Каменский.\nICDIslamic digital bankIslom bankiTAYYAB


Жорий йилнинг 7 апрель куни Ўзбекистон Республикаси Бош прокуратураси ҳузуридаги Мажбурий ижро бюроси вакиллари иштирокида сайёр қабул бўлиб ўтди. Унга кўра, пойтахт аҳолиси томонидан Мажбурий ижро бюроси органлари фаолияти билан боғлиқ бўлган мурожаатлари ўрганилди, муаммоларга ечим топилди.\nСайёр қабул давомида фуқаро М.Исаматованинг, лизинг асосида олинган автотранспорт воситаси ҳозирда қидирувдалиги ва унга эгалик қилиши ҳақидаги, фуқаро А.Муслимовнинг қарздор Б.Имамовадан ундирувчи Р.Имамов фойдасига жами 160 млн. сўм миқдорида қарздорликни ундириш ҳақидаги, шунингдек, Э.Йўлдошевнинг қизи С.Йулдошеванинг фойдасига қарздор Ш.Усаровдан алимент ундириш тўғрисидаги мурожаатлар тегишли масъул ходимлар назораига олиниб, зудликда ечим топиш учун чоралар белгиланди.\nШунингдек, тадбир давомида фуқаролардан Е.Матвеева, М.Хасанбаева, Н.Ботиралиевалар ҳам сайёр қабулда ўз мурожаатларига ечим топишди.\nЖумладан, Н.Ботиралиева сайёр қабулга мурожаат билан эмас балки, бюро раҳбариятига ўз ташаккурини билдириш учун ташриф буюрганини билдириб, ўз вақтида алимент пуллари ундириб берилаётганини эътироф этиб ўди.\nХулоса ўрнида, Бюро органларига келиб тушаётган ҳар бир мурожаатнинг ўз вақтида ечимини топишда фуқаролар соҳа фаолиятидан рози бўлиши йўлида ҳар бир мурожаат эътиборда ва амалда ижобий ечим топилишига ҳаракат қилинмоқда.


Мамлакатимизда ҳудудларни ривожлантиришнинг янги тизими амалга оширилмоқда\nМуҳтарам Юртбошимиз Ш.М.Мирзиёевнинг аҳолининг турмуш даражаси сифатини оширишга қаратаётган алоҳида эътиборлари, шунингдек, республиканинг ҳар бир ҳудудини ижтимоий-иқтисодий ривожлантириш борасидаги топшириқлари, кўрсатмалари ҳамда 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарори билан ҳудудлар ҳоким, прокурор, ички ишлар ва солиқ идоралари раҳбарлари бошчилигидаги 4 секторларга бўлиниб, бошқарувнинг янги тизимини яратиб берганларига ҳам қарийиб бир йил бўлди. Бу борадаги вазифалар қандай амалга ошириляпти-ю, аҳоли манфаати учун нима беряпти? — деган саволларга жавоб олиш учун Вилоятимиз ҳудудидаги 4 та сектор раҳбарларини газетада ўз ҳисоботлари билан чиқишларини режалаштириб олганмиз. Бугунги суҳбатдошимиз, вилоят ҳудуди 1 секторининг раҳбари, Фарғона вилояти ҳокими, Ўзбекистон Республикаси Олий Мажлиси Сенати аъзоси, Шуҳрат Мадаминович Ғаниев.\n–Шуҳратжон Мадаминович!Ҳудудларни комплекс ривожлантиришнинг мутлақо янги тизими туман, шаҳарлар ва вилоят ҳудудини 4 та секторга бўлиниши ўзининг қандай натижаларини берди?\n–“Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарорнинг асосий мақсади 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифаларни сўзсиз амалга ошириш, ишни ташкил этиш, биринчи навбатда, жамоатчилик олдида ҳисобот бериш шакллари ва услубларини тубдан такомиллаштириш, аҳолининг ҳаёт сифати ва даражасини юксалтириш, давлат органлари раҳбарларининг масъулиятсизлиги ҳолатларининг юзага келишига қатъий равишда барҳам бериш ҳамда маҳаллий давлат ҳокимияти органларининг ташаббусларини ҳар томонлама қўллаб-қувватлашдан иборат бўлган.\nҚарорда берилган топшириқлар ижросини сўзсиз ва тизимли ташкил этиш,вилоят ҳудудларини жадал комплекс ижтимоий-иқтисодий ривожлантиришни таъминлаш мақсадида ҳудудлар 4 та секторга бўлинди.\n1-сектор – вилоят ҳокими ҳудуди: Қўштепа, Фарғона, Ёзёвон ва Сўх туманлари ҳамда Фарғона ва Марғилон шаҳарларининг 305 та маҳалла фуқаролар йиғинларидаги 1066,7 минг нафар аҳолини қамраб олади.\n2-сектор – вилоят прокурори ҳудуди: Бешариқ, Ўзбекистон, Фурқат, Данғара туманлари ва Қўқон шаҳрининг 276 та маҳалла фуқаролар йиғинларида яшовчи 961,6 минг нафар аҳоли истиқомат қилади.\n3-сектор – вилоят ички ишлар бошқармаси бошлиғининг ҳудуди: Учкўприк, Бувайда, Бағдод, Риштон ва Олтиариқ туманларининг 301 та маҳалла фуқаролар йиғинларида яшовчи 1031,2 минг нафар аҳолидан иборат.\n4-сектор – вилоят Давлат солиқ инспекцияси бошлиғининг ҳудуди: Қува, Тошлоқ туманлари ва Қувасой шаҳрининг 146 та маҳалла фуқаролар йиғинларида яшовчи 527,7 минг нафар аҳолидан иборат.\nШунингдек, шаҳар ва туманлар ҳудуди ҳам шаҳар, туман ҳокимларининг қарорлари билан 4 та секторга бўлинди.\n1-сектор – туман ҳокими ҳудуди;\n2-сектор – туман прокурори ҳудуди;\n3-сектор – туман ички ишлар бўлими бошлиғининг ҳудуди;\n4-сектор – туман солиқ инспекцияси раҳбарининг ҳудуди.\nҲақиқатда ҳам бундай бўлиниш секторлар олдига қўйилган вазифаларни бажарилишида қулай имконият, тезлик ва натижадорлик шароитини яратиб берди.\nМана масалан сектор таркибига муайян секторнинг раҳбари, туман прокуратураси ходими, туман ички ишлар бўлими ходими, туман солиқ инспекцияси ходими, туман ер ресурслари ва давлат кадастри бўлими ходими, туман газ бўлими ходими, туман электр энергияси бўлими ходими, тегишли ҳудуддаги банкларнинг ходими, туман сувсоз бўлими ходими, туман меҳнат бўлими ходими, туман соғлиқни сақлаш бўлими ходими, тегишли ҳудуддаги ўрта махсус, касб-ҳунар коллежлари ходимлари, тегишли ҳудуддаги фуқароларнинг ўзини ўзи бошқариш органлари ходимлари киритилган.\nВилоят бўйича ҳар бир сектор раҳбарлари бошчилигида 80 та ишчи гуруҳ тузилиб, унга юқоридаги идора ва ташкилотлар вакилларидан иборат 2 240 нафар ҳодимлар жалб қилинган. Секторларнинг бундай структураси ҳар бир ҳудудда уйма-уй юриб муаммоларни ўрганишга имконият яратиши баробарида муаммоларнинг қарийиб 80 фоизини ўз ўрнида ечимини топилиши ва тез фурсатда бартараф этилишига имконият яратмоқда.\n–Секторлар томонидан асосан қандай вазифалар амалга ошириляпти?\n–Секторларнинг асосий вазифаси хақида айтадиган бўлсам аҳолини ижтимоий ҳимоя қилиш, шу жумладан, ногирон ва муҳтож оилаларга манзилли ёрдам кўрсатиш, яъни зарур дори воситалари, ногиронлик аравачалари билан таъминлаш, тадбиркорликни ривожлантириш мақсадида аҳолини кредитлар олишлари юзасидан суҳбатлар ўтказиш, инвестициялар жалб этиш, томорқа участкаларидан самарали фойдаланишни таъминлаш мақсадида томорқадан фойдаланиш, товуқ боқиш, иссиқхона қуриш каби масалаларда имтиёзли банк кредитларини олишда амалий ёрдам бериш, айниқса хотин-қизлар ўртасида тадбиркорлик тажрибасини ошириш, оилавий тадбиркорлигини йўлга қўйиш, томорқадан юқори даражада даромад олаётган оилаларнинг тажрибаларини оммалаштириш каби мақсадларда семинарлар ўтказиш ва тарғибот қилиш ва бошқа қатор масалалардан иборат.\n–Секторлар томонидан жорий йилнинг олти ойи мобайнида амалга оширилган ишлар ҳақида қисқача тўхталсангиз.\n– Жорий йилнинг январ-июнь ойлари давомида вилоят ишчи гуруҳлари ва 4 та секторлар раҳбарлари ҳамда уларнинг ишчи гуруҳлари томонидан вилоятнинг 1 031 та маҳалла фуқаролар йиғинларида яшовчи 598 мингдан ортиқ хонадонлар ўрганилди.\nЎрганишлар натижасида жами 111,3 мингта муаммолар аниқланиб, 88,4 мингта муаммолар бартараф этилди. Қўшимча муддат ва маблағ талаб этиладиган 13 мингта муаммолар вилоят, туман ва маҳаллалар “йўл харита”ларига киритилди.\nСекторлар томонидан ўтказилаётган ўрганишларда ҳуқуқбузарлик ва жиноятчиликни олдини олиш, жиноятчиликка қарши курашиш профилактик тадбирлари ҳуқуқни муҳофаза қилиш органлари, давлат бошқарув идоралари ва кенг жамоатчилик ташкилотлари билан ҳамкорликда ишлар ташкил этилди.\nШундан келиб чиқиб, аҳолининг турмуш тарзини ўрганиш, халқ ичига тўлиқ кириб бориш, ҳудудларда ижтимоий-сиёсий вазиятдан боҳабар бўлиш, маҳаллаларни тўлиқ қамровга олиш мақсадида шаҳар ва туманларда ҳафтанинг ҳар пайшанба кунида “Профилактика куни” тадбирлари ўтказиб келинмоқда.\nЖорий йилнинг 6 ойида вилоят бўйича жиноятлар сони ўтган йилнинг шу даврига нисбатан 1073 тага (3 358 — 2 285 )ёки- 31,1 фоизга камайди.\nМаҳалла фуқаролар йиғинларида ҳуқуқбузарликлар профилактикаси ва жиноятчиликка қарши курашиш борасида 354 та маҳаллаларда жиноят содир этилмади.\nШунга қарамасдан айрим ҳудудларда ҳуқуқбузарлик профилактикаси бўйича ишлар аҳволи талабга жавоб бермайди.\nМаҳалла фуқаролар йиғинларида профилактика тадбирларининг самарадорлиги ва натижадорлиги етарли даражада таъминланмаганлиги натижасида вилоятдаги 1031 та маҳалла фуқаролар йиғинларидан 677 тасида ёки 65,6 фоизида жиноятлар содир этилган.\nЖумладан, Қўқон шаҳрида 90,8 фоиз, Марғилон шаҳрида 83,3 фоиз, Қўштепа туманида 82,4 фоиз, Олтиариқ туманида 93,1 фоиз, Бувайда туманида 72,7 фоиз маҳалла фуқаролар йиғинларида жиноятлар содир этилган.\nМуаммолар ўрганилганда асосий эътибор ишсизликни бартараф этишга қаратилмоқда.\nЖумладан, 1-вилоят сектори бўйича 4550 нафар иш изловчи фуқаролар рўйхатга олиниб, уларнинг 4286 нафари ишга жойлаштирилди, рўйхатга олинган фуқаролардан 203 нафарига турли касбларга қайта ўқишга юборилди, 43 нафарига ишсизлик нафақаси тайинланди.\nШу билан бирга, 10792 нафар фуқаролар ҳақ тўланадиган жамоат ишларига жалб этилиб, 3 млрд. 988 млн. сўм иш ҳақи тўлаб берилди.Бириктирилган ҳудудлар бўйича 21 маротаба “Бўш иш ўринлари ярмаркалари” ўтказилиб, ярмаркаларда берилган йўлланмалар асосида 1062 нафар фуқаролар ишга жойлаштирилди.\nАҳолининг репродуктив саломатлигини янада мустаҳкамлаш айниқса, оналар, болалар ва ўсмирлар соғлиғини муҳофаза қилиш бўйича ўтган даврда 41636 нафар ҳомиладор аёллар тиббий кўрикдан ўтказилиб, 3474 нафари даволанишга юборилди.\nАҳолини арзон дори воситалари билан тўлиқ таъминлаш, уларга қулайлик яратиш мақсадида, 210 та ижтимоий дорихоналар фаолияти тўлиқ йўлга қўйилди, олис ва чекка ҳудудда яшовчи аҳолига дори воситаларини етказиб бериш учун 12 та кўчма дорихоналар фаолияти йўлга қўйилди.\n–Йўл ҳариталарига назар ташлайдиган бўлсак эҳтиёжманд оилаларга қаратилган ҳимоя катта ўрин олган. Шу борада чуқурроқ тўхталиб ўтсангиз.\n–Ушбу янги тизимнинг асосий эътиборида эҳтиёжманд оилалар ва ногиронларни ижтимоий қўллаб-қувватлашасосий вазифа қилиб белгилаб берилган.\nШу сабабдан ҳам, эҳтиёжманд оилаларни уйма-уй юриш орқали муаммоларини аниқлаш, улар тўғрисидаги тўлиқ маълумотлар электрон базасини шакллантириш ва юритишга алоҳида эътибор қаратилиб, январь-июнь ойларида 14682 та эҳтиёжманд оилалар аниқланиб, рўйхати шакллантирилди.\nЭҳтиёжманд оилаларга 58,3 млрд. сўм ижтимоий нафақалар тўланди, 429 тасининг уй-жойлари таъмирлаб берилди.\nШунингдек, ногиронларни ижтимоий қўллаб-қувватлаш мақсадида, уларнинг 668 нафарига ногиронлик аравачаси, 100 нафарига қўлтиқтаёқ, 109 нафарига эшитиш мосламаси, 94 нафарига хасса берилиб, ногиронлик гуруҳига муҳтож бўлган бирламчи 2992 нафар ва қайта 7452 нафар беморларга ногиронлик гуруҳлари белгиланди, соғлиғини яхшилаш мақсадида 716 нафар беморлар ордерлар билан таъминланди.\nКонкрет мисолларга тўхталадиган бўлсам, Фарғона шаҳрида 1135 такам таъминланган, ижтимоий ҳимояга муҳтож оилалар, 1312 таногирон ҳамда оғир касалликка чалинган тиббий ёрдамга муҳтож оилалар сони аниқланди.\nЎрганиш давомида аниқланган муаммоларнинг ҳар 100 тасидан 67 таси жойида ҳал қилиниб, 33таси йўл харитасига киритилди.\nМисол учун 1-секторда:\nуй-жойи таъмирлашга ва ажратилишига мухтож бўлганЗарбдор МФЙдаги Ғаллакон кўчаси, 368-уйда яшовчи С.Юнусовга 3 хонали уй қуриб берилди, шу кўчанинг 365-уйда яшовчи фуқаро Ю.Ботировага 2-хонали оилавий хонадон ҳамда Беглар кўчаси 149-уйда яшовчи А.Мамарахимова 1-хонали уй билан таъминланди. Мададкор МФЙнинг А.Яссавий кўчаси 14а/3-уйда яшовчи ногирон В.Никулинага кредит асосида уй-жой олишда бошланғич тўлови тўлаб берилди. С.Ахмад кўчасида истиқомат қилувчи В.Рискинага оилавий ётоқхона ажратилди. Гулистон МФЙда истиқомат қилувчи М.Исмоиловага уй-жой олиши учун бошланғич тўловига 10,0 млн.сўм тўлаб берилиб, шаҳар ҳокимлиги томонидан касаначилик асосида иш билан таъминлаш мақсадида, тукув машинаси совға қилинди. Жомий МФЙда яшовчи 1-гуруҳ ногирони М.Ўрмонова ва Шакарқишлоқ МФЙда яшовчи 1-гуруҳ ногирони Б.Акрамоваларга бошланғич тўлови учун 10 млн.сўм миқдорида уй олиш учун маблағлар тўлаб берилди.\nМададкор МФЙ С.Ахмад кўчаси 47/2-уйда яшовчи А.Улмасова, Бобур МФЙнинг яшовчи фуқаролар Ў.Хамралиева, Б.Хамралиев, Р.Эрматова, Н.Юлдашева ва М.Мамажоновалар, Янги Сой МФЙ фуқароси У.Душатов, Шакарқишлоқ МФЙ Широқ кўчаси 32-уйда яшовчи Қ.Абдусаматовлар ишга жойлаштирилди.\nМададкор МФЙда яшовчи Ў.Тўрабоева ва М.Мелибоевалар ҳамда Тўқимачилар МФЙда яшовчи Қ.Баргибаеваларнинг уйлари таъмирлаб берилди.\nТўқимачилар МФЙда яшовчи Я.Бегматов ва Ш.Ходжиматовалар тадбиркорлик бошлаш учун кредит олишда амалий ёрдам кўрсатилди. Шакарқишлоқ МФЙ Машраб кўчаси 15-уйда яшовчи фуқарога Моддий ёрдам тайинланди. Шакарқишлоқ МФЙ Қувасой кўчаси 8-уйдаги С.Гулматова ва 29-уйда яшовчи фуқаро А.Турғуновларга имтиёзли кредит асосида қорамол ва парранда олишда ёрдам берилди. Гулистон МФЙ Тотувлик кўчаси 156-уйда яшовчи Х.Зокированинг қизини даволаниши учун 200 АҚШ доллари миқдорида хомийлар маблағи жалб қилинди.\nБу борада Марғилон шаҳрида ҳам қатор савобли ишлар амалга оширилмоқда.Шаҳардаги имконияти чекланган, кам таъминланган ва ижтимоий ҳимояга муҳтож оилаларни уй-жойлар билан таъминлаш мақсадида собиқ Қурилиш коллежи ётоқхонаси таъмирланиб,53 та хонадонли оилавий ётоқхонага ҳамда Иқтисодиёт коллежининг фойдаланилмай турган биноси реконструктив таъмирланиб, 88 хонадондан иборат арзон турдаги уй-жойларга айлантирилди. Бунинг натижасида жами 141 та муҳтож оилалар уй-жой билан таъминланди.\nШаҳар аҳолисининг уй-жойга бўлган эҳтиёжларини инобатга олган ҳолда, Зухро МФЙ ҳудудида 380 хонадонли 7 та 5 қаватли уйлар қурилиши якунига етказилиб, фойдаланишга топширилди.\nҲозирда Янги Марғилон шаҳарчаси, Ватан ва Зухро МФЙларда яна 7 та арзон турдаги уй-жойлар қурилиши олиб борилмоқда. Шунингдек, Ватан МФЙ Б.Марғилоний кўчасида 2-сонли “Ёшлар уйи” қуриб битказилди.\nШаҳарда жами 116046 нафар хотин-қизлар бўлиб, хотин-қизлар қўмитаси ва секторлар аъзолари билан биргаликда уйма-уй юриш натижасида 378 нафари оғир турмуш шароитида яшаётган, 704 нафар ногиронлиги бўлган, 3251 нафари бандлиги таъминланмаган хотин-қизлар мавжудлиги аниқланган.\nМазкур 378 нафар оғир турмуш шароитида яшаётган хотин-қизларнинг рўйхатлари шакллантирилиб, уларни яшаш шароитларини яхшилаш, муаммоларини бартараф этиш бўйича Йўл харитаси ишлаб чиқилган. Йўл харитасида белгиланган вазифаларни ижросини таъминлаш мақсадида 5 ой давомида 5 нафар ногиронлиги бўлган аёлларга ногиронлик аравачаси,35 нафарига газ плиталари, 42 нафар кам таъминланган аёлларга5,5 млн.сўмлик моддий ёрдам ва озик-овқат махсулотлари берилди.\nШунингдек, 378 нафар оғир турмуш шароитида яшаётган хотин-қизларнинг 28 нафари уй-жойга муҳтож эканлиги аниқланган бўлиб, улардан4 нафар ногиронлиги бўлган хотин-қизларимизга Тошлоқ тумани Турват қишлоғида янги қуриб битказилган 2 сотихли ҳовли-жойлар фойдаланишга топширилди.\n2 нафарига Қўштепа туманида қуриб битказилаётган намунавий лойиҳадаги 2 сотихли ҳовли-жой учун бошланғич бадаллари тўланиб, ҳозирда фойдаланишга топшириш учун тайёрланмоқда.\n2 нафари ногиронлиги бўлган хотин-қизларимизга Марғилон шаҳар Зухро МФЙ ҳудудидаги қуриб битказилган кўп қаватли 2 хонали уй-жойнинг бошланғич бадали тўланиб, фойдаланишга топширилди.\n20 нафар уй-жойга муҳтож хотин-қизларимизнинг рўйхатлари шакллантирилиб, ҳужжатлари жамланди ва навбатга қўйилди.\nШу билан бирга, 378 нафар оғир турмуш шароитида яшаётган хотин-қизларнинг88 нафари иш билан таъминлашга муҳтож эканлиги аниқланиб, жорий йилнинг 5 ойи давомида улардан 30 нафарини корхона, ташкилот ва муассасалардаги бўш иш ўринларига,4 нафарини касаначилик асосида “Ёдгорлик” корхонасига, 16 нафарини Вазирлар Маҳкамасининг 2017 йил5 октябрдаги 799-сонли қарори асосида жамоат ишларига жалб этилиб, бандлиги таъминланди.\nМахаллий бюджет ва жамғарма маблағлари ҳисобидан ногиронлик белгиси бўлган ҳамда оғир касалликка чалинган фуқароларни 11 нафарига ногиронлик аравачаси, 4 нафарига қўлтиқ таёқ, 1 нафарига хасса, 15 нафар фуқароларни санаторияда даволаниш учун бепул йўлланма берилди, 4 нафар фуқаролар керакли дори-дармонлар билан таъминланди.\nШунингдек, ҳомийлар ҳисобидан Шолдирама маҳалла фуқаролар йиғини Байрам кўчаси 32-уйда яшовчи Хакимова Манзурахон, Қашқар маҳалла фуқаролар йиғини чек кўчаси 10-уйда яшовчи фуқаро Матмусаева Турдихон ҳамда Маориф маҳалла фуқаролар йиғини Улуғбек кўчаси 76, 44-уйда истиқомат қилувчи фуқаролар Содиқов Икромжон ҳамда Жалилова Зухрахонларга ногиронлик аравачаси топширилди.\nМахаллалардаги 76 нафар кам таъминланган оилалар, ногирон ҳамда оғир касаллика чалинган тиббий ёрдамга муҳтож фуқароларга 300минг сўмдан бир миллион сўмгача бир марталик моддий ёрдам кўрсатилди.\n2018 йил 21 март “Наврўз” умумхалқ байрами арафасида “Хўжа-порсо” маҳалла фуқаролар йиғинида 4 нафар кам таъминланган оила фарзандларига1-сектор, хомийлар ҳамда маҳалла фуқаролар йиғини томонидан “Суннат” тўйи ўтказиб берилди.\nХудуд бўйича 12 нафар кам таъминланган оилалар маиший техника билан таъминланган бўлса, 23 нафар кам таъминланган оилалар тикув машинаси билан таъминланди, 16 нафар кам таъминланган оилаларнинг фарзандлари имтиёзли равишда мактабгача таълим муассасаларига жойлаштирилди.\n–Абатта секторлар ўз фаолияти давомида айтиб ўтишга арзугилик даражада ишлар амалга ошириляпти. Шу даврда қандай камчиликларга йўл қўйилди?\n–Секторлар томонидан юқорида амалга оширилган ишлар билан биргаликда уларнинг фаолияти давомида камчиликлар ҳам мавжуд.\nМасалан, вилоят бўйича 8 та секторлар штабларида жумладан Фарғона тумани ҳоким ва солиқ инспекцияси секторларида секторлар штаблари фаолияти тўлақонли йўлга қўйилмаган.\nЎрганишлар натижасида аниқландики Ёзёвон, Бувайда ва Олтиариқ туманлари секторларидафуқаролар ва тадбиркорлар билан учрашувлар белгиланган графикларга мувофиқ ташкил этилмаган.\nАйрим секторлар томонидан аниқланган муаммоларни бартараф этилиши бўйича тизимли иш ташкил этилмаган, “йўл хариталари” номига расмиятчилик учун тасдиқланган, секторлар фаолияти бўйича фуқаролар етарлича хабардор қилинмаган.\nҲалигача экспорт, бюджетга қўшимча тушумлар ижроси, иш ўринлари яратиш, тадбиркорлик ҳамда бириктирилган ҳудуддаги ёшлар билан ишлаш масалаларига чуқур киришилмаган секторлар мавжуд.\nБарча секторларда Нуроний, Ёшлар иттифоқи, Маҳалла, сиёсий партиялар вакилларидан иборат жамоатчилик назорати ишчи гуруҳлари ташкил этилган бўлсада мазкур гуруҳлар ҳамда депутатлар билан ҳамкорлик етарлича ташкил этилмаган.\nСекторлар ҳамда уларнинг фаолияти бўйича сектор раҳбарлари томонидан оммавий ахборот воситаларида чиқишлар етарли даражада амалга оширилмаяпти.\nАлбатта, мўҳтарам Президентимиз томонидан ҳудудларни комплекс ривожлантиришнинг мутлақо янги тизими яратилди. Шу ўтган давр ичида бу тизимни изчиллик билан амлга оширилишида тажрибасизлик, айрим раҳбарлар орасида масулиятсизлик ҳам кузатилди.\nАлбатта камчиликлар ўз вақтида муҳокама қилиниб, керакли чоралар кўрилмоқда. Чунки, Президент топшириқларини бажаришда жиддий камчиликларга йўл қўйишга ҳеч кимнинг ҳаққи йўқ. Шу сабабдан ҳам кўрилаётган чоралар ўз натижаларини бериши учун кундан кунга жойларда ишларни ташкил этишнинг янги-янги тизимлари жорий этилмоқда. Секторлар ва ишчи гуруҳларининг ҳар бир йиғилишида ҳудудларни комплекс ривожлантиришнинг долзарб вазифалари белгилаб олинмоқда.\nХулоса қилиб айтадиган бўлсам, ҳудудлардаги сектор раҳбарлари аҳолининг қувонч ва шодлиги, ғаму ташвишида бирдек иштирок этиб, уларга елкадош бўлиб, тўю маъракалардаги ортиқча исрофгарчиликнинг олдини олишда ҳам ҳамкорликда иш кўрмоқдалар. Ўз секторидаги турли кўнгилсиз ҳолатларга хоналарда туриб эмас, балки юзма-юз суҳбатлашиб, тўғри йўл кўрсатиш ва маслаҳатлари билан ечим топмоқдалар.\nУмуман олганда секторлар фаолияти аҳолининг қалбида яширин бўлган ва қийнаб келаётган муаммоларнинг ижобий ҳал этилиши ҳамда оилалар ҳаётининг фаровонлашишига замин яратмоқда десам муболаға бўлмайди.\n–Мазмунли суҳбатингиз учун кўп сонли муштарийлар номидан миннатдорчилик билдирамиз.\n« Бугунги меҳнат шижоати – эртанги мўл ҳосил гарови


Немис легионерининг Ўзбекистондаги қайғули қисмати - Фарғона.Ру ахборот агентлиги\n15:59 msk, 6 Июль 2020\nНемис легионерининг Ўзбекистондаги қайғули қисмати\n07.12.2008 11:45 msk\nЎзбекистонда футбол №1 спорт дея эътироф қилинганидан кейин мамлакатда ҳеч қаерда йўқ футбол маъмурчилиги тизими юзага келди. Оддий клубларнинг “от отдан қолса қулоғини кес” маромида иш тутиб “Бунёдкор”га ўхшаш клубларга тақлид қилишга уринишларига қараб туриб кулгингиз келади баъзан.\nЎзбекистон чемпионатининг биринчи давраси якунига етган бир пайтда, Ғузорнинг “Шўртан” клуби ҳам “осилсанг баланд дорга осил” қабилида иш тутмоқчи бўлиб жамоа бош мураббийи лавозимига ўтмишда машҳур совет футболчиси, Евро-1988 юлдузи Виктор Пасулькони таклиф этди.\nШу билан бирга, “Шўртан” раҳбарлари бир неча чет эллик футболчиларни таклиф этмоқчи бўлди. Хусусан, германиялик Жюльен Отенг-Ненталь билан шартнома тузилди. Ўшанда кўпчилик ёш футболчининг қўрқмай Қашақадарёга келганига ҳайрон бўлгандилар.\nТахмин қилишимизча, “Шўртан” клуби тез орада катта муваффақиятларга эришишни ваъда қилиб вилоят раҳбарларидан катта миқдорда маблағ олган. Аммо муваффақиятлар келавермагач, “Шўртан” раҳбарлари кўп ўйлаб ўтирмай пулларни тезроқ сарф қилишга, яъни, қарзларидан қутилишга, ходимларига маош беришга қарор қилганга ўхшайди.\nЖюльен агенти шартнома имзолангани учун 12 минг доллар ва ойига 3 минг доллардан маош тўлашни талаб қилган. “Шўртан” осонлик билан рози бўлди. Маҳаллий ҳомийлар берган пул аллақчон жойини топиб кетган, уларга ҳисобот бериш керак. Шунинг учун ҳам клуб учун шартномадаги пул миқдорининг аҳамияти йўқ эди.\nШундай қилиб Жюльен Ўзбекистонда футбол ўйнай бошлади, унга пулни уч мартада бўлиб беришга ваъда қилдилар, маошни ҳам бир оз кутишга тўғри келади дейишди.\nОктябрда Тошкентда Осиё-2008 ёшлар чемпионати ўтаётганида унга бир ҳафтага таътил бердилар ва уйига бориб келишга ижозат бердилар. Йўл харажатларини ҳам клуб кўтарадиган бўлди. Фақат ҳозирча футболчи авиачиптани ўз ёнидан олиб туриш керак эди. Кейинроқ клуб унга пулни тўла ҳолда тўлашга ваъда қилди.\nМурод исмли клуб раҳбарларидан бири унинг паспортини ОВИРда қайд этиш учун олиб кетди.\nПаспортни аэропортга олиб келдилар, назоратдан ўтган футболчи ундаги виза муддати бир ҳафтадан кейин тугашини кўриб қолди (визага қўлда тузатиш киритиб қўйишибди). Шунга қарамай футболчи Ўзбекистонга қайтишга қарор қилди.\nҚайтиб келганида эса Жюльен Ўзбекистонга кира олмади. Виза муддати ниҳоясига етгани учун. У аэропортдаги транзит ҳудудда 72 соат қолиб кетди.\nКлуб ходимларидан ҳеч ким унинг телефон қўнғироқларига жавоб бермади. Фақат мураббий Виктор Пасулько уни қўллашга ва вазиятни аниқлаштиршга уринди, холос. (Айтгандек, Шўртан футбол клубининг сайти 7 ноябрь куни тарқатган хабарга кўра, Пасулько бош мураббий вазифасидан озод этилган).\nЖюльенни Германияга депортация қилдилар, “Шўртан” раҳбарлари унинг визаси тўғрисидаги масалани ҳал қилишга уринмади ҳам. Шундай йўл билан клуб раҳбарлари футболчига маош беришдан қутилдилар шекилли.\nФутболчи Ўзбекистоннинг Германияда элчихонасидан виза олиб шартномада кўзда тутилган ҳақини талаб қилгани республикага қайтиб келди.\nШу билан бирга у Ўзбекистон Футбол Лигасига шикоят билан мурожаат қилди. “Шўртан” клубининг бошлиғи Икром Норчаев олдинига барча айбловларни инкор этди, кейин бўлса Жюльенни аҳлоқсизликда ва бузуқиликда айблай бошлади.\nАммо Норчаевдан фарқли ўлароқ Лига раҳбарлари билан учрашувга келишдан қўрқмаган Жюльен биринчидан Ғузорда аҳлоқсизлик, ичкиликбозлик қиладиган жойнинг ўзи йўқ, кейин бундай ишларни қилишга пули ҳам йўқлигини айтиб айбсизлигини исботлашга уринди.\nАммо гап Жюлбеннинг ичган-ичмаганликда эмас, балки клуб ўзининг шартнома мажбуриятларини бажаришида. Ҳар ҳолда клуб шартномани бекор қилар экан, бу ҳақда футболчини хабардор қилиши ва унга қарзларини тўлаши лозим эди.\n“Шўртан” футбол клуби. “Шўртан” ФК сайтидан олинган фотосурат\nАйни пайтда футбол клуби билан футболчи ўртасидаги можаро бартараф этилмаган. Жюльенга кўра, Ўзбекистон Профессионал Футбол Лигаси унга вилоят раҳбарларига мурожаат қилишни маслаҳат берган. Боз устига, Жюльенга бериладиган маош миқдори Лига муҳри билан тасдиқланган расмий шартномада эмас, балки шартноманинг иловасида кўрсатилган бўлиб бу ҳужжатда футболчи ва ФК раҳбари Норчаевнинг имзоси бор, холос.\nЛига учун илова ҳужжат ўрнини боса олмайди. Аммо Жюльенга кўра, футбол маъмурлари унинг иши билан шуғулланишни истамаяптилар. Бўлмаса улар клуб раҳбариятига таъсир ўтказа олишлари мумкин эди.\nАфсуски, немис футболчиси Ўзбекистон футболида юзага келган вазият билан яхши таниш эмас. Шунинг учун ҳам у ўзининг ишини ҳал қилиш учун анча кўп нарсаларни ўзгартириш лозим бўлишини тушунмайди.\nҲозир Жюлбен Отенг-Ненталь Германияга қайтиб кетмоқчи ва ўзининг агентига “Шўртан” (Ғузор) клуби раҳбарлари билан музокара олиб боришга имконият бермоқчи. Аммо, агент футбол клубида йўқ бўлган пулни олишга муваффақ бўлармикан?\nЗавмонавий дунёда футбол бизнес саналади. Футболда юзага келган вазият миллий иқтисодиётдаги умумий аҳволнинг кўзгуси бўлиб қолади. Футбол клублари бошқаруви тизими ҳам мамлакатдаги мавжуд тизимни акс эттириши муқаррар.


Вирд — (араб. - вазифа) - тарк қилмай доим бажариб туриладиган вазифа, дуо; тасаллаллоҳу алайҳи ва салламвуфда шайх ва муридларнинг кундалик ўқиб юришлари учун зарур бўлган Қуръони карим гиловати, зикр, тасбеҳ ўгариш, дуо, салавотлар. Улар кечки ва тунга ибодатлар орасида адо етилиб, тариқатнинг асо...\nВоизлик — (араб. ваъз - тарғиб, нутқ) -ваъзхонлик, нотиклик. В. арабларда, умуман мусулмон Шарқида қадимдан мавжуд бўлиб, дабирлик, хатиблик, музак-к и р л и к ва б. кўринишларга ега бўлган. Савлат аҳамиятига молик ёзишмалар, мактублар ва б. ҳужжатларни ўқиб бериш билан шуғулланувчилар дабирлик, ҳай...\nВужуд — (араб. - "борлик", "бўлишлик", "мавжудлик") - тасаллаллоҳу алайҳи ва салламвуфда. Аллоҳнинг борлиги ҳақидаги ақида. Аллоҳнинг бор бўлиши ўз-ўзидан зарурлиги "вожиб ул-вужуд" деб аталади. Аллоҳдан бошқа мавжудотлар еса, "мумкин ул-вужуд" деб н...


ПРОФИЛАКТИКА ИНСПЕКТОРЛАРИ ҚАСАМЁД ҚИЛДИ - Ўзбекистон овози газетаси\nСурхондарё вилояти ҳокими Э.Турдимов ва бошқалар мамлакатимизда ички ишлар органлари ходимлари аҳолининг тинч-осойишта ҳаётини таъминлашдек масъулиятли вазифани сидқидилдан бажариб, жойларда ижтимоий-маънавий муҳитни янада мустаҳкамлашга муносиб ҳисса қўшиб келаётганини таъкидлади.\n— Бизнинг давримизда бундай шароит ҳам, машаққатли хизматимизга эътибор ҳам бўлмаган, — дейди истеъфодаги полковник И.Қалқонов. — Қирқ йилдан зиёд ички ишлар органларида турли лавозимларда хизмат қилдим. Ўша даврда бепул хизмат уйида яшаш ёки енгил машина сотиб олиш тасаввуримизга ҳам сиғмаган. Қаранг, бугун профилактика инспекторига ўз ҳудудидан оила аъзолари билан яшаш учун хизмат уйи, тижорат банкининг узоқ муддатли имтиёзли кредит маблағи асосида янги автомашина берилмоқда. Бунга ҳавас қилмай, осойишта, фаровон турмушимиз посбонларига яратилаётган шарт-шароитлар билан фахрланмай бўладими?! Бу фуқаролар мурожаатига эътиборни кучайтиради. Маҳалла аҳли билан янада яқин бўлишга қулайлик яратади.\nДавлатимиз раҳбарининг 2017 йил 20 апрелдаги «Ички ишлар органлари таянч пунктларининг профилактика инспекторларини хизмат уй-жойи билан таъминлашга доир қўшимча чора-тадбирлар тўғрисида»ги қарорига мувофиқ, профилактика инспекторларига барча шароитга эга хизмат уйлари топширилаётгани ҳудуд осойишталигини таъминлашда муҳим омил бўлмоқда.\n— Бундай тантанали қасамёд ўзим хизмат қилаётган ҳудудда тинчлик-осойишталикни мустаҳкамлаш, фуқаролар ҳуқуқини ишончли ҳимоялашда янада кўпроқ меҳнат қилишга ундайди, — дейди капитан А.Бобоев. — Айни пайтда маҳалла фуқаролар йиғини фаоллари билан ўтказаётган профилактик тадбирларимиз самарадорлигини оширишни асосий мақсад қилиб олганмиз. Ҳудудда оила аъзоларим билан яшаш учун барпо этилган замонавий хизмат уйи ва енгил машина бу борадаги ишларимиз янада самарали бўлишида муҳим аҳамият касб этади. Бугунги қасамёд бизни шунга ундайди.


“Бинго” Қоралалпоғистонга келмайдиган бўлди. “Севимли” телеканали вадасини бажармайдими?- Kruz.uz\n“Бинго” Қоралалпоғистонга келмайдиган бўлди. “Севимли” телеканали вадасини бажармайдими?\n10:08, 19.10.2019 1069 0 Шуҳрат Саидаҳмадов блоги\nХабарингиз бор, қайси санъат вакиллари ёки оммавий ахборот воситалари Қоралалпоғистон Республикасига келса, уларга беминнат ташкилий ишларда ёрдам бериб келамиз. Яқинда “Севимли” телеканалининг “Бинго” кўрсатуви ҳам бизга алоқага чиқишди. 21-22 октябр кунлари “Бинго” кўрсатувини Қоралалпоғистон Республикасининг Нукус ва яна бирор бир туманида тасвирга оламиз деб айтишди. Ташкилий ишларда, жумладан жойлар гаплашишимиз учун ёрдам беришимизни, бошловчиси учун қорақалпоқча кийимлар топишимизгача сўрашди. Биз барча объектларни тайёрлаб, режалаштирдик, сўрашган кийимларини ҳам тайёрладик.\nУлар Қорақалпоғистон Республикасига “Бинго” келади деб ўзларининг инстаграм саҳифасига ҳам пост қўйишди. Энди эса кўрсатув ходимлари телефон қилиб, съёмкамиз қолдирилди деб айтмоқда. Нега шунча вилоятларга борганда қолдирилмасдан айнан Қорақалпоғистонга қолдирилди? Ёки бошловчининг тўйи чиқиб қолдими? Ёки Қорақалпоғистонликлар кутса кутар, муҳимроқ қишларимиз бор деб қолишдимикан? Ахир озми-кўпми мухлислари кутишган ва "комментарий"ларда бу ҳақида ёзишган эди. Сабабини эса ижодкорлар айтиша олмаяпти.


«Солиқ ва божхона хабарлари» газетасининг 2020 йил 7 июль 27-сони - Gazeta.Norma.uz\n«Солиқ ва божхона хабарлари», №27, 2020й. 7 июль\nКим инсофли солиқ тўловчи, кимлар ҳуқуқбузар?\nКенг жамоатчилик бу каби маълумотларни билишга ҳақли ва улар билан «Солиқ соҳасида жамоатчилик назорати» веб-порталида яқиндан танишиш мумкин.\nҚўшимча ҚҚС ҳисоблашга тўғри келадиган вазиятлар бўлади. Баъзан – мажбурий тар-тибда, баъзида – келгусида солиқ органлари томонидан қўшимча солиқ ҳисобланишининг олдини олиш учун. Шу муносабат билан савол туғилади: фойда солиғи ҳисоб-китобида ҚҚС солиқ базасига киритиладими? Масалани «Norma» компа-нияси эксперти Наталья МЕМЕТОВА тушунтирди.\nДиректорнинг шахсий харажатлари\nДиректор корпоратив картадан пул тўлаб бензин сотиб олади, бироқ биронта ҳам ав-томобиль корхонамиз балансида турмайди. Ушбу сумма кейинчалик унинг иш ҳақидан ушлаб қолинмайди. Мазкур харид қандай солиқ оқибатларига олиб келиши мумкин?\nҚҚС бўйича имтиёзли айланма\nКорхона банк ташкилоти ёки суғурта компанияси ҳисобланмайди. СКнинг 268-моддаси 4-қисмига мувофиқ ҚҚС суммасини ҳисобга олишнинг мутаносиб усулини қўллайдиган солиқ тўловчи солиқ суммасини солиқ солинадиган айланма суммасининг товарларни реализация қилиш бўйича айланманинг умумий суммасидаги жорий календарь йил ичида ўсиб борувчи якун билан аниқланадиган солиштирма миқдоридан келиб чиққан ҳолда аниқлайди. Бунда товарларни реализация қилиш бўйича айланманинг умумий суммаси солиқ солинадиган ва солинмайдиган айланмадан жамланади. Ҳисобга олинадиган ҚҚС суммасини аниқлаш учун реализация қилиш бўйича умумий суммага пул шаклида берилган қарз, у бўйича фоизлар, шунингдек пул шаклидаги мажбу-риятларни бажарилиши назарда тутилган учинчи шахсларнинг кафиллиги киритила-дими? Уларга нисбатан СКнинг 244 ва 245-моддалари қўлланиладими?\nЎзбекистон Республикаси Президентининг 2020 йил 8 июндаги «Тадбиркорлик фаолияти ва ўзини ўзи банд қилишни давлат томонидан тартибга солишни соддалаштириш чора-тадбирлари тўғрисида»ги қарори қабул қилинди.\nМай ойида «Norma» ўқув маркази 2020 йил учун обунани имтиёзли шартларда расмийлаштирган обуначилар учун фойда солиғи бўйича курс ўтказди. Курсни ўтказиш жараёнида тингловчиларда юзага келган саволларга «Norma» МЧЖ эксперти Наталья МЕМЕТОВА жавоб берди. Ушбу материалдан ўқувчиларимиз ҳам ўз саволларига жавоб топишлари ҳамда ундаги маълумотлардан фаолият юритишда фойдаланишлари мумкин.\n«Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида»\n«Ўзбекистон Республикаси коррупцияга қарши курашиш агентлиги фаолиятини ташкил этиш тўғрисида»\n«Бўш турган объектлардан самарали фойдаланишни ташкил этиш ва ахборот-коммуникация технологияларини кенг жорий этиш чора-тадбирлари тўғрисида»\nЎ ЗБЕКИСТОН РЕСПУБЛИКАСИ ПРЕЗИДЕНТИНИНГ ҚАРОРИ Фаолият кўрсатмаётган, фойдаланилмасдан турган нотурар объектлардан оқилона ва самарали фойдаланиш ҳамда уларни ташкилотларнинг хўжалик фаолиятига кенг жалб этиш мақсадида: 1. Ўзбекистон Республикаси Давлат активларини бошқариш\nЎзР ДСҚнинг «Ўзбекистон республикасида товар-хом ашё биржаларида операцияларни амалга оширувчи ва (ёки) ташкиллаштирилган савдоларда жамиятларнинг акцияларини сотиб оладиган (сотадиган) норезидент бўлган юридик шахсларни солиқ органларида ҳисобга қўйиш тартиби тўғрисидаги низомни тасдиқлаш ҳақида»ги қарори\nИдоравий меъёрий-ҳуқуқий ҳужжати ЎЗБЕКИСТОН РЕСПУБЛИКАСИ ДАВЛАТ СОЛИҚ ҚЎМИТАСИНИНГ ҚАРОРИ Ў збекистон Республикаси Адлия вазирлиги томонидан 2020 йил 18 июнда рўйхатдан ўтказилди, рўйхат рақами 3245 Ўзбекистон Республикасининг Солиқ кодексига мувофиқ Ўзбекистон Республикаси\nЎзР ДСҚнинг «Сайёр солиқ текширувини ўтказиш тартиби тўғрисидаги низомни тасдиқлаш ҳақида»ги қарори\nНорезидентларнинг ФҲШ бўйича даромадларига солиқ солиш\nХорижий фармацевтика компанияси ваколатхонаси (ДМни ташкил этмаган ҳолда) хорижлик жисмоний шахсларини конференцияларда иштирок этиш учун жалб этади. Конференциялар масофавий тарзда интернет-трансляция орқали ўтказилади. Келгуси-да профессорлар, олимлар, шифокорларнинг ЎзРга келиб шахсан иштирок этиши назар-да тутилмоқда. Улар билан фуқаролик-ҳуқуқий тусдаги шартномалар тузилади. Олим-лар жалб этиладиган мамлакатлар асосан Россия, Украина, Беларусь ва Ўзбекистон билан иккиёқлама солиш солишнинг олдини олиш тўғрисида битим тузган бошқа дав-латлардир. ЎзРдаги хорижий ваколатхонада хорижлик жисмоний шахсларга даромад (гонорар) тўлаш бўйича ЖШДС, ижтимоий солиқ ва ҚҚС қисмида қандай солиқ оқибатлари юза-га келиши мумкин? Шартнома мажбуриятларини бажариш билан боғлиқ уларнинг ЎзР ҳудудида бўлишига оид харажатлар борасида қандай солиқ оқибатлари юзага келиши мумкин?\nҚҚСни ҳисобга олиш усули: аниқлаштирувчи ҳисоб-китоб\nКорхонанинг ҳисоб сиёсатида ҳисобга олинадиган ҚҚС суммасини аниқлашнинг алоҳида-алоҳида усули танланган. 2019 йил январь ойи учун ҚҚС ҳисоб-китобига 3-иловани тўлдиришда my.soliq.uz сайтидаги дастур автоматик тарзда мутаносиб усулни танланади ва ҚҚСни ҳисобга олди. Корхона бу хатоликни аниқлаб, Аниқлаштирилган ҚҚС ҳисоб-китобини тақдим этди. 2019 йил мобайнида корхона алоҳида– алоҳида усул-ни қўллаган ҳолда ҚҚСни ҳисобга олган ва тегишли Ҳисоб-китобни топширган. Туман солиқ инспекцияси камерал текширув чоғида 2019 йил январь ойи учун топширилган дастлабки ҳисобот сингари мутаносиб усулни қўллаган ҳолда 2019 йил учун ҚҚС ҳисоб-китобини қайта топширишни талаб қилган. Ҳисоб сиёсатида алоҳида-алоҳида ҳисобга олиш усули белгиланган ҳамда у акс эттирил-ган аниқлантирувчи ҳисоб-китоблар тақдим этиб бўлинган тақдирда, солиқ органининг ҚҚСни ҳисобга олишнинг мутаносиб усулини қўллаш тўғрисидаги талаби тўғрими?\nИжтимоий солиқни ихтиёрий тўлаш\nЎзбекистон фуқароси хорижий давлатнинг элчихонасида ишлайди. Элчихона ходимнинг даромадларидан ЖШДСни тўламайди. Ходим йил якунлари бўйича солиқ инспекциясига декларация топширади ва ўзи ЖШДСни тўлаб боради. Пенсияни расмийлаштириш учун ижтимоий солиқ тўланган бўлиши керак. Хорижий давлат элчихонаси ходими қандай қилиб ижтимоий солиқни тўлайди?\nII чорак муайян сабабларга кўра бироз мураккаброқ бўлди. Хўжалик фаолияти тўхтатилган шароитда кўпгина корхоналарнинг ходимлари ҳақ тўланмайдиган таътилга чиқишга мажбур бўлдилар. Корхоналар мазкур даврда ўз ходимларини қўллаб-қувватлаш мақсадида уларга турли моддий ёрдамларни кўрсатишга ҳаракат қилдилар. Мазкур тўловлар фойда солиғини ҳисоблашда қандай ҳисобга олиниши ло-зимлигини «Norma» компанияси эксперти Миржалол МИРФАЙЗОВ тушунтириб берди:\nЭлектрон ҳисоб-фактура: нимани қандай бажариш керак ва ким нимага масъул\nЖорий йил 1 январдан бошлаб, хўжалик юритувчи субъектлар фаолиятига электрон ҳисоб-варақ-фактуралар (ЭҲФ) тизими мажбурий тартибда жорий этилаётганидан яхши хабардорсиз. Айни вақтда 203 мингдан зиёд юридик шахс ва 40 мингдан ортиқ якка тартибдаги тадбиркор бу тизимдан фойдаланиб келмоқда. Аммо ҳалигача ўз фао-лиятида ҳисобварақ-фактураларнинг қоғоз шаклини қўллаётган-лар ҳам йўқ эмас.\nЮк автомобили импорт қилинганда имтиёзлар\nЮк транспорти олиб кирилганда божхона имтиёзлари тақдим этиладими?\nҚишлоқ хўжалиги маҳсулотини экспорт қилганда гигиеник сертификат олиш мажбу-рийми?\nИмпорт қилаётганда божхона қийматини белгилаш учун коронавирус пандемияси му-носабати билан эркин савдо зонаси тўғрисидаги битимлар ва энг кўп қулайлик бериш режими асосида имтиёзларни бериш тартиби ўзгарганми-йўқми, билмоқчи эдик?\nБожни бўлиб-бўлиб тўлаш\nБухоро вилоятилик туроператорларга автомобилларни божхона божининг ярим став-касини тўлаган ҳолда импорт қилишга қайси ҳужжат билан рухсат этилган?\nТоварлар импорт қилинганда мажбурий сертификатлашдан ўтишда қандай ҳужжатлар талаб қилинади? Ушбу тартиб-таомилни ўтказишга қанча вақт кетади?


Урганч туман судининг ўзбек журналистлари Бобожоновларга тегишли уйларни “давлат эгалигига ўтказиш” тўғрисидаги ижро ижро варақаси, суд қарорига шикоят қилишнинг олти ойлик муддати тугаган 27 август куни Ғайрат Бобожоновга берилган.\nУрганч туман ҳокимлиги давосига кўра, суд Қудрат ва Ғайрат Бобожоновларга тегишли турар жой, ер участкаларини “эгасиз қолдирилган” дея ҳал қилув қарори чиқарган.\n“Бу уйда менинг ўғлим оиласи билан туради. Лекин суд қарори чиққанидан олти ой ўтиб бизга ижро варақасини жўнатишаяпти”, дейди шу мулк эгаларидан бири, Урганчда яшаётган Ғайрат Бобожонов.\nУнга берилган Урганч туман судьяси Ў. Машарипов имзолаган Ижро варақасида “Қоровул қишлоғи, “Шодлик” маҳалласи, “Зиёкор” кўчаси 14-уйда жойлашган турар жой эгасиз деб топилсин ва Урганч туман ҳокимлиги балансига ўтказилсин”, деб ёзилган.\n“Элтуз” мухбири суҳбатлашган “Арбоблар” МФЙ фаолига кўра, шу йилнинг бошида МХХнинг Хоразм вилояти ходимлари маҳалла раиси Б. Бекбергановга тазйиқ кўрсатиб судда Бобожоновларга қарши ëлғон маълумот беришга мажбурланган.\nБу каби ҳаракатлар сабаби, “Элтуз” нашри журналисти Қудрат Бобожоннинг фикрича, унинг, журналист акаси ва укаларининг журналистик фаолияти билан боғлиқ бўлиши мумкин.\n“Чунки айнан бизнинг нашримизда, ўтган даврлардан фарқли кейинги бир йил ичида кўплаб МХХ зобитларининг кирдикорлари фош этилди. Тўғри, Каримов даврида ҳам бизни газеталарда қоралашган, ҳусусий телевидениямизни ёпиб, сўз эркинлигидан маҳрум қилиш уринишган, номимизни бадном қилишга ҳаракат қилиб келишган, лекин ҳеч бир мулозим уйимизни тортиб олиш даражасида тубанликка бормаган эди”, дейди Қудрат Бобожонов.\n2005 йил Андижон воқеаларини ёритганлиги сабаб таъқибга учраган журналист Қудрат Бобожон мамлакатни тарк этиб Швецияда яшай бошлаган, бугунги кунда унинг фарзандлари ва набиралари Урганчда яшамоқда. Унинг акаси, “Озодлик” радиоси журналисти Шуҳрат Бобожон эса Урганчдаги ҳусусий “Эй Эл Си” телеканали тугатилганидан кейин, 2001 йили мамлакатни тарк этганди.\nШуҳрат Бобожон “Эй Эл Си” ТВ канали ёпилиши ортидан мамлакатни тарк этганди\nҲорижда яшаётган журналистларнинг Урганчдаги мулкларини тортиб олиш иддаоларини ўрганаркан, “Элтуз” нашри Урганч туман ҳокимининг қурилиш ишлари бўйича ўринбосари 29 яшар Бекзод Абдримовнинг шу йилнинг 1 июлида пора устида қўлга олингани ҳақидаги фактларга дуч келди.